qundao/data-zh-poetry huggingface dataset:
慶元二年皇后冊寶十三首·其五
作者：郊廟朝會歌辭
朝代：宋

驂翟崇容，褘鞠陳衣。
戾止蘭殿，夙興椒闈。
淑正宣華，粹明騰煇。
欽若有承，嗣音之徽。
慶元二年皇后冊寶十三首·其八
作者：郊廟朝會歌辭
朝代：宋

帝奉太室，后儀成之。
帝養三宮，后志承之。
德如關雎，盛如螽斯。
宜君宜王，百世本支。
慶元二年皇后冊寶十三首·其六
作者：郊廟朝會歌辭
朝代：宋

褘帟流光，沙祥增衍。
編玉鏤德，螭金溢篆。
粹猷藻黻，徽文華顯。
二南聲詩，于時昭闡。
慶元二年皇后冊寶十三首·其四
作者：郊廟朝會歌辭
朝代：宋

帟旒雲舒，金秀充庭。
璇衛鑾華，蒨佩垂𦀚。
皇容熙備，柔儀順承。
三宮齊懽，萬福昭膺。
攝事十三首·太宗室用《大盛》。
作者：郊廟朝會歌辭
朝代：宋

穆穆太宗，與天合德。
昧旦丕顯，乾乾翼翼。
敷佑下民，時帝之力。
永懷聖神，孝思罔極。
攝事十三首·太尉行用《正安》。
作者：郊廟朝會歌辭
朝代：宋

祼鬯溥將，賓尸在位。
帝德升聞，孝思光被。
公卿庶正，傅御師氏。
至誠感神，福祿來暨。
攝事十三首·太祖室用《大定》。
作者：郊廟朝會歌辭
朝代：宋

赫赫太祖，受命于天。
赤符啟運，威加八埏。
神武戡難，功無間然。
翼翼丕承，億萬斯年。
攝事十三首·奉俎用《豐安》。
作者：郊廟朝會歌辭
朝代：宋

麗碑割牲，以炰以烹。
博碩肥腯，薦羞神明。
祖考來格，享于克誠。
如聞謦欬，式燕以寧。
攝事十三首·奠瓚用《瑞安》。
作者：郊廟朝會歌辭
朝代：宋

淳清育物，瑞木成文。
元氣陶冶，非煙鬰氛。
玄貺昭格，至和所熏。
登歌祼獻，肸蠁如聞。
攝事十三首·宣祖室用《大慶》。
作者：郊廟朝會歌辭
朝代：宋

洸洸我祖，時惟鷹揚。
潜德弗耀，發源靈長。
肆類配天，永思不忘。
來顧來享，百福是將。
攝事十三首·徹豆用《豐安》。
作者：郊廟朝會歌辭
朝代：宋

鼎俎既陳，豆籩既設。
金石在庭，工師就列。
備物有嚴，著誠致潔。
孝惟時思，禮以雍徹。
攝事十三首·真宗室用《大明》。
作者：郊廟朝會歌辭
朝代：宋

煌煌真宗，善繼善承。
經武耀德，臻于治平。
對祀禮樂，丕昭鴻名。
陟配文廟，皇圖永寧。
攝事十三首·翼祖室用《大順》。
作者：郊廟朝會歌辭
朝代：宋

明明我祖，積德累仁。
居晦匿曜，邁種惟勤。
帝圖天錫，輝光日新。
寢廟繹繹，昭事同寅。
攝事十三首·送神用《理安》。
作者：郊廟朝會歌辭
朝代：宋

神之來兮風肅然，神之去兮升九天。
排凌兢兮還恍惚，羽旄紛兮蕭燔煙。
攝事十三首·酌獻僖祖室用《大善》。
作者：郊廟朝會歌辭
朝代：宋

肅肅藝祖，肇基鴻源。
權輿光大，燕翼貽孫。
載祀惟永，慶流後昆。
威靈在天，顧我思存。
攝事十三首·降神用《禮安》。
作者：郊廟朝會歌辭
朝代：宋

肅肅清廟，昭事祖禰。
粢盛苾芬，四海來祭。
皇靈格思，令容有睟。
降福孔皆，以克永世。
攝事十三首·順祖室用《大寧》。
作者：郊廟朝會歌辭
朝代：宋

思文聖祖，長發其祥。
錫羨蕃衍，德厚流光。
眷命自天，卜世聿昌。
祗肅孝享，降福無疆。
政和親郊三首 配位酌獻用《大寧》。 其一
作者：郊廟朝會歌辭
朝代：宋

於穆文祖，妙道九德。
默契靈心，肇基王迹。
啟佑後人，垂裕罔極。
合食昭薦，孝思維則。
政和親郊三首 配位酌獻用《大寧》。 其二
作者：郊廟朝會歌辭
朝代：宋

於皇順祖，積德累祥。
發源深厚，不耀其光。
基天明命，厥後克昌。
是孝是享，申錫無疆。
政和親郊三首·皇帝升降用《乾安》。
作者：郊廟朝會歌辭
朝代：宋

因山爲高，爰陟其首。
玉趾躩如，在帝左右。
帝謂我王，予懷仁厚。
眷言顧之，永綏九有。
政和鹿鳴宴五首·其一
作者：郊廟朝會歌辭
朝代：宋

思樂泮水，承流辟雍。
思皇多士，賁然來從。
雝雝濟濟，四方攸同。
登于天府，維王是崇。
政和鹿鳴宴五首·其三
作者：郊廟朝會歌辭
朝代：宋

鳴鹿呦呦，載弁俅俅。
烝然來思，旨酒思柔。
之子言邁，泮渙爾游。
于彼西雍，對揚王休。
政和鹿鳴宴五首·其二
作者：郊廟朝會歌辭
朝代：宋

鐘鼓皇皇，磬筦鏘鏘。
登降維時，利用賓王。
髦士攸宜，邦家之光。
媚于天子，事舉言揚。
政和鹿鳴宴五首·其五
作者：郊廟朝會歌辭
朝代：宋

遐不作人，天下喜樂。
何以況之，鳶飛魚躍。
既勸之駕，獻酬交錯。
利用賓王，縻以好爵。
政和鹿鳴宴五首·其四
作者：郊廟朝會歌辭
朝代：宋

首善京師，灼于四方。
烝我髦士，金玉其相。
飲酒樂曲，吹笙鼓簧。
勉戒徒御，觀國之光。
方丘樂歌·其一
作者：郊廟朝會歌辭
朝代：宋

至哉坤儀，萬彙資生。
稱物平施，流謙變盈。
禮修泰折，祭極精誠。
皇皇靈睠，永奠寰瀛。
方丘樂歌·其七
作者：郊廟朝會歌辭
朝代：宋

卓彼嘉壇，奠玉方澤。
百辟祗肅，八音純繹。
祀事承明，柔祗感格。
方丘樂歌·其三
作者：郊廟朝會歌辭
朝代：宋

無疆之德，至哉坤元。
沉潜剛克，資生實蕃。
方丘之儀，惟敬無文。
神其來思，時歆薦殷。
方丘樂歌·其九
作者：郊廟朝會歌辭
朝代：宋

因地方丘，濟濟多儀。
樂成八變，靈祇格思。
薦餘徹豆，神貺昭垂。
億萬斯年，永祐丕基。
方丘樂歌·其二
作者：郊廟朝會歌辭
朝代：宋

禮有五經，無先祭禮。
即時伸虔，惟時盥洗。
品物吉蠲，威儀濟濟。
錫之純嘏，來歆愷悌。
方丘樂歌·其五
作者：郊廟朝會歌辭
朝代：宋

四階秩儀，壇於方澤。
昭事皇祇，即陰以墌。
潔肆於祊，孔嘉且碩。
神其福之，如幾如式。
方丘樂歌·其八
作者：郊廟朝會歌辭
朝代：宋

修理方丘，吉蠲是宜。
籩豆靜嘉，登於有司。
芬芬馨香，來享來儀。
郊儀將終，聲歌徹之。
方丘樂歌·其六
作者：郊廟朝會歌辭
朝代：宋

蕩蕩坤德，物無不載。
柔順利貞，含弘光大。
籩豆既陳，金石斯在。
四海永寧，福祿攸介。
方丘樂歌·其四
作者：郊廟朝會歌辭
朝代：宋

禮行方澤，文物備舉。
惟皇地祇，昭格來下。
奠瘞玉帛，純誠內著。
神保是享，陟降斯祐。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 羣臣酒行用《禮安》。 其一
作者：郊廟朝會歌辭
朝代：宋

肅肅臨下，有威有容。
循循事上，惟信惟忠。
盛禮興樂，示慈訓恭。
君臣協吉，惟道之從。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 羣臣酒行用《禮安》。 其三
作者：郊廟朝會歌辭
朝代：宋

禮均孝慈，樂合韶武。
至德光矣，鴻恩亦溥。
上下和濟，華夷樂湑。
醆斝三行，盛儀斯舉。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 羣臣酒行用《禮安》。 其二
作者：郊廟朝會歌辭
朝代：宋

湛湛零露，晞于載陽。
我有旨酒，羣臣樂康。
既飲以德，亦圖爾良。
永言修輔，用協天常。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 酒一行畢作《厚德無疆之舞》。 其一
作者：郊廟朝會歌辭
朝代：宋

堯母之聖，放勛爲子。
同心協謀，柔遠能邇。
以德康俗，以文興治。
斯焉象功，罔不昭濟。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 酒一行畢作《厚德無疆之舞》。 其二
作者：郊廟朝會歌辭
朝代：宋

至矣坤元，道符惟聖。
就養宸極，助隆善政。
翟籥紛舉，笙鏞協應。
翱翔有容，表德之盛。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 酒再行作《四海會同之舞》。 其一
作者：郊廟朝會歌辭
朝代：宋

七德之舞，四朝用康。
有如姬姒，助集周邦。
威克厥愛，居安不忘。
風旋山立，濟濟皇皇。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。 酒再行作《四海會同之舞》。 其二
作者：郊廟朝會歌辭
朝代：宋

左秉朱干，右揮玉戚。
以象武綴，以明皇德。
天子榮養，羣臣述職。
四夷賓附，罔不承式。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。·三舉酒用《奇木連理》。
作者：郊廟朝會歌辭
朝代：宋

王化無外，坤珍效靈。
旁枝內附，直幹來并。
羣分非一，祺祥紹登。
至誠攸感，海縣斯寧。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。·上壽用《福安》。
作者：郊廟朝會歌辭
朝代：宋

盛禮煌煌，六衣有光。
千官在位，百福稱觴。
坤德慈仁，邦斯淑祥。
如山之壽，佑聖無疆。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。·公卿入門用《禮安》。
作者：郊廟朝會歌辭
朝代：宋

帝率四海，承顔盡恭。
端闈肅設，羣后來同。
玉佩鏘鳴，衣冠有容。
英韶節步，磬管雍雍。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。·再舉酒用《壽星》。
作者：郊廟朝會歌辭
朝代：宋

現彼南極，昭然瑞文。
騰光丙位，薦壽中宸。
太史駢奏，升歌有聞。
軒宮就養，億萬斯春。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。·皇太后初舉酒用《玉芝》。
作者：郊廟朝會歌辭
朝代：宋

燁燁靈芝，生于殿闈。
照映華拱，紛敷玉蕤。
感召元和，光符聖期。
祥篇協吉，百福咸宜。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。·皇太后升坐用《聖安》。
作者：郊廟朝會歌辭
朝代：宋

聖母有子，重光類禋。
聖皇事母，感極天人。
百辟在庭，九儀具陳。
禮容之盛，萬國咸賓。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。·皇帝上壽酒用《崇安》。
作者：郊廟朝會歌辭
朝代：宋

天子之德，形于四方。
尊親立愛，化洽風揚。
聖母褘衣，明君黼裳。
因時獻壽，克盛朝章。
明道元年章獻明肅皇太后朝會十五首《宋史·樂志》一：明道初，章獻皇太后御前殿見群臣，作《玉芝》《壽星》《奇木連理》之曲，《厚德無疆》《四海會同》之舞。·降坐用《聖安》。
作者：郊廟朝會歌辭
朝代：宋

長樂居尊，盛容有煒。
文王事親，萬國歸美。
朝會之則，邦家之紀。
受福于天，克昭隆禮。
明道親享先農十首·亞獻用《正安》。
作者：郊廟朝會歌辭
朝代：宋

豆籩雖薦，黍稷非馨。
惠我豐歲，歆茲至誠。
明道親享先農十首·奉俎用《豐安》。
作者：郊廟朝會歌辭
朝代：宋

將迎景福，乃薦嘉牲。
籍于千畝，用此精誠。
明道親享先農十首·奠玉幣用《嘉安》。
作者：郊廟朝會歌辭
朝代：宋

將躬黛耜，先陟靈壇。
嘉玉量幣，樂舉禮殫。
神既至止，福亦和安。
千斯積詠，萬國多歡。
明道親享先農十首·皇帝初獻用《禧安》。
作者：郊廟朝會歌辭
朝代：宋

雲罍已實，玉爵有舟。
薦于靈籍，佇乃神休。
明道親享先農十首·皇帝升降用《隆安》。
作者：郊廟朝會歌辭
朝代：宋

冕服在御，壇壝有儀。
陟降左右，天惟顯思。
明道親享先農十首·終獻用《正安》。
作者：郊廟朝會歌辭
朝代：宋

歆我嘉薦，錫我蕃禧。
多黍多稌，如京如坻。
明道親享先農十首·迎神用《靜安》。
作者：郊廟朝會歌辭
朝代：宋

稼政之本，民食惟天。
甫田兆歲，后稷其先。
靈壇既祀，黛耜攸虔。
乃聖能享，億萬斯年。
明道親享先農十首·退文舞、進武舞用《正安》。
作者：郊廟朝會歌辭
朝代：宋

羽葆有奕，文武交相。
周旋合度，福祿無疆。
明道親享先農十首·送神用《靜安》。
作者：郊廟朝會歌辭
朝代：宋

獻終豆徹，禮備樂成。
祠容肅肅，風馭冥冥。
三時務本，一墢躬耕。
人祇胥悅，祉福是膺。
明道親享先農十首·飲福用《禧安》。
作者：郊廟朝會歌辭
朝代：宋

神既至饗，福亦來酬。
申錫純嘏，旨酒惟柔。
思文后稷，貽我來牟。
子孫千億，丕荷天休。
景德中朝會十四首 再舉酒畢用《天下大定》。 其一
作者：郊廟朝會歌辭
朝代：宋

武功既成，綴兆有翼。
以節八音，以象七德。
俁俁蹲蹲，朱干玉戚。
發揚蹈厲，其儀不忒。
景德中朝會十四首 再舉酒畢用《天下大定》。 其二
作者：郊廟朝會歌辭
朝代：宋

偃伯靈臺，功成作樂。
以昭德容，以清戎索。
萬邦會同，邪慝銷鑠。
盡善盡美，侔彼韶箾。
景德中朝會十四首 初舉酒畢用《盛德升聞》。 其一
作者：郊廟朝會歌辭
朝代：宋

八佾具呈，萬舞有奕。
既以象功，又以觀德。
進旅退旅，執籥秉翟。
至化懷柔，遠人來格。
景德中朝會十四首 初舉酒畢用《盛德升聞》。 其二
作者：郊廟朝會歌辭
朝代：宋

閶闔天開，羣后在位。
設業設虡，庭燎晰晰。
斧扆當陽，虎賁夾陛。
舞之蹈之，四隩來暨。
景德中朝會十四首 羣臣舉酒用《正安》。 其一
作者：郊廟朝會歌辭
朝代：宋

思皇多士，靖恭著位。
鳴玉飛緌，鏘鏘濟濟。
宴有折俎，以示慈惠。
罔敢不祗，福祿來暨。
景德中朝會十四首 羣臣舉酒用《正安》。 其二
作者：郊廟朝會歌辭
朝代：宋

金奏在庭，有酒斯旨。
顒顒卬卬，嚮明負扆。
湛湛露斯，式宴以喜。
佩玉蘂兮，罔不由禮。
景德中朝會十四首·三舉酒用《河清》。
作者：郊廟朝會歌辭
朝代：宋

德水湯湯，發源靈長。
皎鑒澄徹，千年效祥。
積厚流濕，資生阜昌。
朝宗潤下，善利無疆。
景德中朝會十四首·公卿入門用《正安》。
作者：郊廟朝會歌辭
朝代：宋

萬邦來同，九賓在位。
奉璋薦紳，陟降庭止。
文思安安，威儀棣棣。
臣哉鄰哉，介爾蕃祉。
景德中朝會十四首·再舉酒用《丹鳳》。
作者：郊廟朝會歌辭
朝代：宋

矯矯長離，振羽來儀。
和音中律，藻翰揚輝。
珍符沓至，品物攸宜。
至德玄感，受天之祺。
景德中朝會十四首·皇帝初舉酒用《祥麟》。
作者：郊廟朝會歌辭
朝代：宋

帝圖會昌，二獸效祥。
雙角共觝，示武不傷。
四靈爲畜，玄枵耀芒。
公族信厚，元元阜康。
景德中朝會十四首·皇帝升坐用《隆安》。
作者：郊廟朝會歌辭
朝代：宋

金奏在庭，羣后在位。
天威煌煌，嚮明負扆。
高拱穆清，弁冕端委。
盛德日新，禮容有煒。
景德中朝會十四首·降坐用《隆安》。
作者：郊廟朝會歌辭
朝代：宋

被衮當陽，穆穆皇皇。
擊石拊石，頌聲揚揚。
和樂優洽，終然允臧。
禮成而退，荷天百祥。
景德以後祀五方帝十六首·奠玉幣、酌獻並用《嘉安》。
作者：郊廟朝會歌辭
朝代：宋

條風始至，盛德在木。
平秩東作，種獻穜穋。
律應青陽，氣和玉燭。
惠彼兆民，以介景福。
景德以後祀五方帝十六首·奠玉幣、酌獻用《嘉安》。景祐用《祐安》，辭亦不同。
作者：郊廟朝會歌辭
朝代：宋

中央定位，厚德惟新。
五行攸正，四氣爰均。
笙鏞以間，簠簋斯陳。
爲民祈福，肅奉明禋。
景德以後祀五方帝十六首·奠玉幣、酌獻用《嘉安》。景祐用《祐安》，辭亦不同。
作者：郊廟朝會歌辭
朝代：宋

博碩肥腯，以炰以烹。
嘉栗旨酒，有瀰斯盈。
肴核惟旅，肅肅烝烝。
吉蠲備物，享于克誠。
景德以後祀五方帝十六首·奠玉幣、酌獻用《嘉安》。景祐用《祐安》，辭亦不同。
作者：郊廟朝會歌辭
朝代：宋

大儀斡運，星紀環周。
三時不害，黍稷盈疇。
克誠致享，品物咸羞。
禮成樂變，錫祚貽休。
景德以後祀五方帝十六首·奠玉幣、酌獻用《嘉安》。景祐用《祐安》，辭亦不同。
作者：郊廟朝會歌辭
朝代：宋

象分離位，德配炎精。
景風協律，化神含生。
百嘉茂育，乃順高明。
神無常享，享于克誠。
景德以後祀五方帝十六首·白帝降神用《高安》。
作者：郊廟朝會歌辭
朝代：宋

西顥騰晶，天地始肅。
盛德在金，百嘉茂育。
彍弩射牲，築場登穀。
明靈格思，旌罕紛屬。
景德以後祀五方帝十六首·赤帝降神用《高安》。
作者：郊廟朝會歌辭
朝代：宋

長嬴戒序，候正南訛。
功資蕃育，氣應清和。
鼎實嘉俎，樂備登歌。
神其來享，降福孔多。
景德以後祀五方帝十六首·送神用《高安》。
作者：郊廟朝會歌辭
朝代：宋

備物致用，薦羞神明。
禮成樂舉，克享克禋。
景德以後祀五方帝十六首·送神用《高安》。
作者：郊廟朝會歌辭
朝代：宋

土德居中，方輿配位。
樂以送神，式申昭事。
景德以後祀五方帝十六首·送神用《高安》。
作者：郊廟朝會歌辭
朝代：宋

管磬咸和，禮獻斯畢。
靈馭言旋，神降之吉。
景德以後祀五方帝十六首·送神用《高安》。
作者：郊廟朝會歌辭
朝代：宋

籩豆有踐，黍稷惟馨。
禮終三獻，神歸杳冥。
景德以後祀五方帝十六首·送神用《高安》。
作者：郊廟朝會歌辭
朝代：宋

飈輪戾止，景燭靈壇。
金奏繹如，白露漙漙。
景德以後祀五方帝十六首·酌獻用《祐安》。
作者：郊廟朝會歌辭
朝代：宋

條風斯應，候曆維新。
陽和啟蟄，品物皆春。
篪簧協奏，簠簋畢陳。
精羞豐薦，景福攸臻。
景德以後祀五方帝十六首·青帝降神用《高安》。六變。
作者：郊廟朝會歌辭
朝代：宋

四序伊始，三陽肇新。
氣迎東郊，蟄戶咸春。
功宣播殖，澤被生民。
祝史正辭，昭事惟寅。
景德以後祀五方帝十六首·黄帝降神用《高安》。
作者：郊廟朝會歌辭
朝代：宋

坤輿厚載，黄裳元吉。
宅中居正，含章抱質。
分王四季，其功靡秩。
育此羣生，首茲六律。
景德以後祀五方帝十六首·黑帝降神用《高安》。
作者：郊廟朝會歌辭
朝代：宋

隆冬戒序，歲曆順成。
一人有慶，萬物由庚。
有旨斯酒，有碩斯牲。
報功崇德，正直聰明。
景德朝日三首·奠玉幣、酌獻用《嘉安》。
作者：郊廟朝會歌辭
朝代：宋

醴齊良潔，有牲斯純。
大采玄冕，乃昭其文。
王宮定位，粢盛苾芬。
民事以敘，盛德升聞。
景德朝日三首·送神用《高安》。
作者：郊廟朝會歌辭
朝代：宋

縣象著明，照臨下土。
降福穰穰，德施周普。
景德朝日三首·降神用《高安》。六變。
作者：郊廟朝會歌辭
朝代：宋

陽德之母，羲御寅賓。
得天久照，首茲三辰。
正辭備物，肅肅振振。
淪精降監，克享明禋。
景德祀九宮貴神三首·奠玉幣、酌獻用《嘉安》。
作者：郊廟朝會歌辭
朝代：宋

靈禋既肅，明神既秩。
在國之東，協日之吉。
升歌有儀，六變中律。
懷和萬靈，降茲陰騭。
景德祀九宮貴神三首·送神用《高安》。
作者：郊廟朝會歌辭
朝代：宋

祗薦有常，惟神無方。
回飈整馭，垂休降祥。
景德祀九宮貴神三首·降神用《高安》。
作者：郊廟朝會歌辭
朝代：宋

倬彼垂象，照臨下土。
躔次運行，功德周普。
九宮既位，惟德是輔。
神之至上，皇皇斯臯。
景德祀皇地祇三首·奠玉幣、酌獻用《嘉安》。
作者：郊廟朝會歌辭
朝代：宋

於昭祀典，致享坤儀。
備物咸秩，柔祇格思。
功宣敏樹，日益鴻禧。
持載品彙，率土攸宜。
景德祀皇地祇三首·送神用《靜安》。
作者：郊廟朝會歌辭
朝代：宋

妙用無方，倏來忽逝。
蠲潔寅恭，式終禋瘞。
景德祀皇地祇三首·降神用《靜安》。
作者：郊廟朝會歌辭
朝代：宋

至哉厚德，陟配天長。
沈潜剛克，廣大無疆。
資生萬物，神化含章。
同和八變，神靈效祥。
景德祭社稷三首·奠玉幣、酌獻用《嘉安》。
作者：郊廟朝會歌辭
朝代：宋

於穆大祀，功利相宣。
靈壇美報，歷代昭然。
介以蕃祉，祚以豐年。
土爰稼穡，允協民天。
景德祭社稷三首·送神用《靜安》。
作者：郊廟朝會歌辭
朝代：宋

制幣犧齊，正辭無愧。
樂以送之，畢其精意。
景德祭社稷三首·降神用《靜安》。
作者：郊廟朝會歌辭
朝代：宋

百穀蕃滋，麗乎下土。
聿崇明祀，垂之千古。
育物惟茂，粒民斯普。
報本攸宜，國章咸臯。
景德蜡祭百神三首·奠玉幣、酌獻用《嘉安》。
作者：郊廟朝會歌辭
朝代：宋

肅肅靈壇，昭昭上天。
潔粢豐盛，以享以虔。
百神咸萃，六樂斯縣。
介茲景福，期於有年。
景德蜡祭百神三首·送神用《高安》。
作者：郊廟朝會歌辭
朝代：宋

來顧來享，禮成樂備。
靈馭翩翩，雲行雨施。
景德蜡祭百神三首·降神用《高安》。
作者：郊廟朝會歌辭
朝代：宋

百物蕃阜，四方順成。
通其八蜡，合乃嘉平。
旨酒斯醇，大庖孔盈。
萬靈來格，威儀以成。
景祐上辛祈穀二首·太宗配位奠幣用《仁安》。
作者：郊廟朝會歌辭
朝代：宋

天祚有開，文德來遠。
祈穀日辛，侑神禮展。
景祐上辛祈穀二首·酌獻用《紹安》。
作者：郊廟朝會歌辭
朝代：宋

於穆神宗，惟皇永命。
薦醴六尊，聲歌千詠。
景祐以後樂章六首·奉慈廟章惠皇太后室奠瓚用《翕安》。
作者：郊廟朝會歌辭
朝代：宋

祼圭既陳，酌鬯斯醇。
音容彷彿，奠獻惟寅。
景祐以後樂章六首·章懿皇太后室奠瓚用《報安》。
作者：郊廟朝會歌辭
朝代：宋

青金玉瓚，祼將于京。
永懷罔極，夙夜齊明。
景祐以後樂章六首·章獻明肅皇太后室奠瓚用《達安》。
作者：郊廟朝會歌辭
朝代：宋

肅肅閟宮，順時薦事。
鬰鬯馨香，如見於位。
景祐以後樂章六首·酌獻用《厚安》。
作者：郊廟朝會歌辭
朝代：宋

祥標曾麓，德合方儀。
萬邦展養，九御蒙慈。
孝恭祊祏，美播聲詩。
淑靈顧享，申錫維祺。
景祐以後樂章六首·酌獻用《昌安》。
作者：郊廟朝會歌辭
朝代：宋

內輔先猷，夙昭壺則。
保祐之勞，慈惠其德。
榮養有終，芳風無極。
享獻閟宮，載懷悽惻。
景祐以後樂章六首·酌獻用《衍安》。
作者：郊廟朝會歌辭
朝代：宋

翊佐先朝，章明壺教。
淑順謙勤，徽音在劭。
樹風不止，劬勞匪報。
黍稷令芳，嘏茲乃告。
景祐元年親享景靈宮二首·送真用《太安》。
作者：郊廟朝會歌辭
朝代：宋

椒漿尊享，珍饌精祈。
睟容杳邈，瑶輅霞飛。
景祐元年親享景靈宮二首·降真用《太安》。
作者：郊廟朝會歌辭
朝代：宋

真館奉幣，潔齊致馨。
靈因斯格，社稷慶寧。
景祐夏至祀皇地祇二首·太祖奠幣用《恭安》。
作者：郊廟朝會歌辭
朝代：宋

赫矣淳耀，俶載帝基。
一戎以定，萬國來儀。
寅恭潔祀，博厚皇祇。
威靈攸在，福祿如茨。
景祐夏至祀皇地祇二首·酌獻用《英安》。
作者：郊廟朝會歌辭
朝代：宋

丕命惟皇，萬物咸臯。
卜年邁周，崇功冠禹。
有燁炎精，大昌聖祚。
酌鬯祈年，永錫繁祜。
景祐大享明堂二首·真宗配位奠幣用《誠安》。
作者：郊廟朝會歌辭
朝代：宋

思文聖考，對越在天。
侑神作主，奉幣申虔。
景祐大享明堂二首·酌獻用《德安》。
作者：郊廟朝會歌辭
朝代：宋

偃革興文，封巒考瑞。
威烈巍巍，允膺宗祀。
景祐孟冬祭神州地祇二首·太宗位奠幣用《化安》。
作者：郊廟朝會歌辭
朝代：宋

削平僞邦，嗣興鴻業。
禮樂交修，仁德該洽。
柔祇薦享，量幣攸攝。
侑坐延靈，神休允答。
景祐孟冬祭神州地祇二首·酌獻用《韶安》。
作者：郊廟朝會歌辭
朝代：宋

有煒彌文，克隆宏構。
貽此燕謀，具膺多祐。
嶰律吹莩，彝尊奠酒。
佐乃沈潜，永祈豐楙。
景祐常祀二首·太祖配位奠幣用《定安》。
作者：郊廟朝會歌辭
朝代：宋

翕受駿命，震疊群方。
侑祀上帝，德厚流光。
景祐常祀二首·酌獻用《英安》。
作者：郊廟朝會歌辭
朝代：宋

誕受靈符，肇基丕業。
配享潔尊，永隆萬葉。
景祐祀感生帝二首·宣祖配位奠幣用《皇安》。
作者：郊廟朝會歌辭
朝代：宋

濬發長源，粵惟始祖。
五運協圖，萬靈來護。
景祐祀感生帝二首·酌獻用《肅安》。
作者：郊廟朝會歌辭
朝代：宋

龍德而隠，源流則長。
宜乎億祀，侑享彌昌。
景祐祀社稷三首·亞、終獻用《文安》，送神用《寧安》。
作者：郊廟朝會歌辭
朝代：宋

神之來兮，降茲下土。
神之去兮，杳無處所。
壇壝肅然，瘞幣徹俎。
乃粒之功，冠于萬古。
景祐祀社稷三首·奉俎用《豐安》。神州地祇、皇地祇與社稷通用。
作者：郊廟朝會歌辭
朝代：宋

禮崇明禋，維馨斯酒。
潔粢豐盛，殺時犉牡。
齊莊嚴祗，升燎于槱。
其報伊何，如山如阜。
景祐祀社稷三首·迎神用《寧安》。
作者：郊廟朝會歌辭
朝代：宋

五祀之本，百貨何極。
道著開闢，惠周動植。
國崇美穀，民資力穡。
奠獻惟寅，神靈來格。
景祐祭文宣王廟六首·兖國公配位酌獻用《成安》。哲宗朝增此一曲。
作者：郊廟朝會歌辭
朝代：宋

無疆之祀，配侑可宗。
事舉以類，與享其從。
嘉栗旨酒，登薦惟恭。
降此遐福，令儀肅雍。
景祐祭文宣王廟六首·初獻升降用《同安》。
作者：郊廟朝會歌辭
朝代：宋

右文興化，憲古師今。
明祀有典，吉日惟丁。
豐犧在俎，雅奏來庭。
周旋陟降，福祉是膺。
景祐祭文宣王廟六首·奠幣用《明安》。
作者：郊廟朝會歌辭
朝代：宋

一王垂法，千古作程。
有儀可仰，無德而名。
齊以滌志，幣以達誠。
禮容合度，黍稷非馨。
景祐祭文宣王廟六首·迎神用《凝安》。
作者：郊廟朝會歌辭
朝代：宋

大哉至聖，文教之宗。
紀綱王化，丕變民風。
常祀有秩，備物有容。
神其格思，是仰是崇。
景祐祭文宣王廟六首·送神用《凝安》。
作者：郊廟朝會歌辭
朝代：宋

肅肅庠序，祀事惟明。
大哉宣父，將聖多能。
歆馨肸蠁，迴馭凌兢。
祭容斯畢，百福是膺。
景祐祭文宣王廟六首·酌獻用《成安》。
作者：郊廟朝會歌辭
朝代：宋

自天生聖，垂範百王。
恪恭明祀，陟降上庠。
酌彼醇旨，薦此令芳。
三獻成禮，率由舊章。
景祐祭文宣王廟六首·飲福用《綏安》。
作者：郊廟朝會歌辭
朝代：宋

犧象在前，豆籩在列。
以享以薦，既芬既潔。
禮成樂備，人和神悅。
祭則受福，率遵無越。
景祐親享太廟二首·迎神用《興安》。
作者：郊廟朝會歌辭
朝代：宋

追養奉先，納孝練主。
金奏鳳鳴，關雎樂舞。
奠鬯恭神，肥腯展俎。
積慶聰明，降景寰宇。
景祐親享太廟二首·酌獻真宗室用《大明》。
作者：郊廟朝會歌辭
朝代：宋

於穆真皇，宅心道粹。
和戎偃革，煥乎文治。
操瑞拜圖，封天祀地。
盛德爲宗，烝嘗萬世。
景祐親郊三聖并侑二首·奠幣用《廣安》。
作者：郊廟朝會歌辭
朝代：宋

千齡啟運，三后在天。
嘉壇並侑，億萬斯年。
景祐親郊三聖并侑二首·酌獻用《彰安》。
作者：郊廟朝會歌辭
朝代：宋

皇基締構，帝系靈長。
躬薦鬰鬯，子孫保昌。
景祐釋奠武成王六首·太尉升降用《同安》。
作者：郊廟朝會歌辭
朝代：宋

上公攝事，衮服斯皇。
禮容濟濟，佩響鏘鏘。
靈斿惚怳，嘉薦令芳。
神具醉止，降福穰穰。
景祐釋奠武成王六首·奠幣用《明安》。
作者：郊廟朝會歌辭
朝代：宋

四嶽之裔，凉彼武王。
發揚蹈厲，周室用昌。
追封廟食，簡冊增芳。
升幣以奠，磬筦鏘鏘。
景祐釋奠武成王六首·迎神用《凝安》。
作者：郊廟朝會歌辭
朝代：宋

維師尚父，四履分封。
靈神峻密，祀事寅恭。
蕭薌祗薦，飈馭排空。
如幾如式，福祿來崇。
景祐釋奠武成王六首·送神用《凝安》。
作者：郊廟朝會歌辭
朝代：宋

聖朝稽古，崇茲武經。
禮交樂舉，于神之庭。
嘉栗旨酒，既饗芳馨。
永嚴列象，劍舄簪纓。
景祐釋奠武成王六首·酌獻用《成安》。
作者：郊廟朝會歌辭
朝代：宋

獵渭之陽，理冥嘉應。
非龍非彪，聿求元聖。
平易近民，五月報政。
祀典之崇，於斯爲盛。
景祐釋奠武成王六首·飲福用《綏安》。
作者：郊廟朝會歌辭
朝代：宋

神機經武，隆周之宇。
表海分封，邁燕超魯。
耽耽廟貌，俎豆有序。
薦福邦家，維師尚父。
景祐饗先農五首·升降用《同安》。
作者：郊廟朝會歌辭
朝代：宋

居德之厚，厥祀攸陳。
土膏初脈，農事先春。
鏗然金奏，儼若華紳。
陟降于阼，福祿惟神。
景祐饗先農五首·奠幣用《明安》。
作者：郊廟朝會歌辭
朝代：宋

農爲政本，食乃民天。
苾芬明祀，蔗蔉良田。
陳茲量幣，望彼豐年。
茂介福祉，來欽吉蠲。
景祐饗先農五首·迎神用《凝安》。
作者：郊廟朝會歌辭
朝代：宋

在昔神農，首茲播殖。
無有污萊，盡爲稼穡。
乃粒斯民，實惟帝力。
嘉薦令芳，佇瞻來格。
景祐饗先農五首·送神用《凝安》。
作者：郊廟朝會歌辭
朝代：宋

務嗇之本，恤祀惟馨。
神斯至止，降福攸寧。
崇茲稼政，合于禮經。
俎徹樂闋，邈仰迴靈。
景祐饗先農五首·酌獻用《成安》。
作者：郊廟朝會歌辭
朝代：宋

農祥晨正，平秩東作。
倬彼大田，庤乃錢鎛。
酒醴盈尊，金璆合樂。
期茲萬年，充于六幕。
景靈宮奉冊寶一首·《登安之曲》。
作者：郊廟朝會歌辭
朝代：宋

穆穆真宗，錫羨蕃昌。
飈輪臨貺，諄誨洞彰。
虔崇懿號，祗答景祥。
至誠致享，降福無疆。
朝會·其一
作者：郊廟朝會歌辭
朝代：宋

湛湛露斯，其甘如飴。
清寧鑒德，和氣應之。
神雲播液，冰玉凝姿。
是爲仁瑞，萬壽維祺。
朝會·其一
作者：郊廟朝會歌辭
朝代：宋

華滋凝氣，靈粹發祥。
紫蓋輪囷，金跗煒煌。
陽蓼三秀，甘泉九房。
瑞圖休證，君王壽昌。
朝會·其三
作者：郊廟朝會歌辭
朝代：宋

地效珍物，時維茲禾。
秀標四穎，祥掩並柯。
嘉生絕擬，善應爲多。
光溢圖諜，宣用登歌。
朝會·其三
作者：郊廟朝會歌辭
朝代：宋

毓粹乾坤，儲休陰陽。
氤氳馥郁，紛煒煌煌。
融爲和氣，發爲祥光。
瑞牒昭紀，萬壽無疆。
朝會·其二
作者：郊廟朝會歌辭
朝代：宋

太平之符，昭發衆瑞。
爰有嘉禾，異壠合穗。
大田如雲，既穫既刈。
野人愉愉，不亦有歲。
朝謁太清宮九首·亞、終獻用《大安》。
作者：郊廟朝會歌辭
朝代：宋

邈矣道祖，冥幾惚恍。
常德不離，至真無象。
引位清穹，降祥神壤。
酌醴薦誠，控飈來享。
朝謁太清宮九首·太尉奉聖號冊寶用《真安》。
作者：郊廟朝會歌辭
朝代：宋

上旻降監，介祉實繁。
邦家修報，妙道歸尊。
增名霄極，奉冊靈軒。
茂宣聖典，永祐黎元。
朝謁太清宮九首·奉玉幣用《靈安》。
作者：郊廟朝會歌辭
朝代：宋

琳宮奕奕，黼坐煌煌。
玉帛成禮，飈馭延祥。
鴻儀有則，景福無疆。
嘉應昭協，丕猶誕揚。
朝謁太清宮九首·奉饌用《吉安》。
作者：郊廟朝會歌辭
朝代：宋

金奏以諧，飈遊斯格。
靈監章明，皇心勵翼。
肅奉雕俎，來升綵席。
享德有孚，凝禧無斁。
朝謁太清宮九首·寶冊升殿用《大安》。
作者：郊廟朝會歌辭
朝代：宋

圖書昭錫，典禮紹成。
烝民何幸，教父儲靈。
欽承景貺，祗奉崇名。
致虔寶冊，垂祐基扃。
朝謁太清宮九首·送神用《真安》。
作者：郊廟朝會歌辭
朝代：宋

醴醆在戶，金奏在庭。
籩豆有踐，黍稷非馨。
義盡蠲潔，誠通杳冥。
言旋風駟，祚我修齡。
朝謁太清宮九首·酌獻用《大安》。
作者：郊廟朝會歌辭
朝代：宋

欽崇至道，肅謁殊庭。
順風而拜，明德惟馨。
飈馭來格，尊酒斯盈。
是酌是獻，心通杳冥。
朝謁太清宮九首·降神用《真安》。
作者：郊廟朝會歌辭
朝代：宋

猶龍之聖，降生厲鄉。
教流清浄，道符混茫。
大君肅謁，盛儀允臧。
森羅羽衛，躬薦蕭薌。
簪紱濟濟，鍾石洋洋。
高真至止，介福誕祥。
朝謁太清宮九首·飲福用《大安》。
作者：郊廟朝會歌辭
朝代：宋

彼渦之壤，指李之區。
千乘萬騎，來朝密都。
躬陳芳薦，款接仙輿。
飲酒受福，永耀鴻圖。
正冬御殿上壽樂章八首·皇帝舉壽酒宫懸奏和安之曲
作者：郊廟朝會歌辭
朝代：宋

天威煌煌，山龍采章。
庭實旅百，上公奉觴。
拱揖羣后，端委垂裳。
永錫難老，萬壽無疆。
正冬御殿上壽樂章八首·賜羣臣第三盞酒宫懸作正安之曲
作者：郊廟朝會歌辭
朝代：宋

酒以成禮，樂以侑食。
露湛朝陽，星環紫極。
淑慎爾容，既飽以德。
進退周旋，威儀抑抑。
汾陰十首·亞、終獻用《正安》。
作者：郊廟朝會歌辭
朝代：宋

至哉柔祇，滋生蕃錫。
滌濯靜嘉，寅恭夕惕。
金奏純如，萬舞有奕。
立我烝民，莫匪爾極。
汾陰十首·后土地祇坐酌獻用《博安》。
作者：郊廟朝會歌辭
朝代：宋

秉陰成德，敏樹宣功。
應變審諦，神力無窮。
沈潜剛克，流謙示中。
潔茲奠獻，妙物玄通。
汾陰十首·后土廟降神用《靖安》。
作者：郊廟朝會歌辭
朝代：宋

博厚流形，秉陰成德。
柔順利正，直方維則。
明祇格思，素汾之側。
祗載吉蠲，宸心翼翼。
汾陰十首·太宗配坐酌獻用《博安》。
作者：郊廟朝會歌辭
朝代：宋

報功厚載，祀事惟明。
思文烈考，道濟羣生。
侑神定位，協德安平。
馨潔並薦，享于克誠。
汾陰十首·太祖配坐酌獻用《博安》。
作者：郊廟朝會歌辭
朝代：宋

坤元茂育，植物成形。
於穆聖祖，功齊三靈。
嚴恭配侑，厚德攸寧。
永懷錫羨，歆此惟馨。
汾陰十首·奉俎用《豐安》。
作者：郊廟朝會歌辭
朝代：宋

博碩者牲，載純其色。
體薦登俎，聿崇坤德。
汾陰十首·奠玉幣登歌《嘉安》。
作者：郊廟朝會歌辭
朝代：宋

至誠旁達，柔祇格思。
奉以琮幣，致誠在茲。
汾陰十首·酌獻用《博安》。
作者：郊廟朝會歌辭
朝代：宋

至哉物祖，設象隆脽。
動靜之德，翕闢攸宜。
嘉栗以薦，精禱洪釐。
茂宣陰貺，五穀蕃滋。
汾陰十首·降神用《靖安》。
作者：郊廟朝會歌辭
朝代：宋

茫茫坤載，粵惟太寧。
資生光大，品物流形。
瞻言汾曲，允宅神靈。
聖皇躬享，明德惟馨。
汾陰十首·飲福用《博安》。
作者：郊廟朝會歌辭
朝代：宋

寅威寶命，明祀惟虔。
協神備物，罔不吉蠲。
后祇格思，靈飈肅然。
誕受景福，遐哉億年。
治平皇太后皇后冊寶三首·太尉等奉冊寶入門用《正安》。
作者：郊廟朝會歌辭
朝代：宋

晬儀臨拱，丕命明敭。
鸞回寶勢，鴻貫瑶光。
禮成樂備，德裕名芳。
肇基王化，永懋天祥。
治平皇太后皇后冊寶三首·皇帝升坐用《乾安》。
作者：郊廟朝會歌辭
朝代：宋

王化之始，治繇內孚。
時庸作命，玉簡金書。
磬筦在庭，其縱繹如。
天臨法扆，禮與誠俱。
治平皇太后皇后冊寶三首·皇帝降坐用《乾安》。
作者：郊廟朝會歌辭
朝代：宋

衮衣繡裳，嚴威肅莊。
八音具張，簨虡龍驤。
玉簡瑶章，金書煌煌。
壽千萬年，與天比長。
淳化中朝會二十三首 上壽用《和安》。 其一
作者：郊廟朝會歌辭
朝代：宋

四序伊始，三陽肇開。
條風入律，玉琯飛灰。
望雲肅謁，鳴佩斯來。
稱觴獻壽，瞻拱星迴。
淳化中朝會二十三首 上壽用《和安》。 其二
作者：郊廟朝會歌辭
朝代：宋

一陽應候，萬國同文。
天正紀節，太史書雲。
凝旒在御，列敘爰分。
壽觴斯薦，祝慶明君。
淳化中朝會二十三首 再舉酒畢用《威加海內》。 其一
作者：郊廟朝會歌辭
朝代：宋

革輅征汾晉，隳城比燎毛。
桓桓勗軍旅，將將御英豪。
神武誠無敵，天威詎可逃。
王師宣利澤，霈若沃春膏。
淳化中朝會二十三首 再舉酒畢用《威加海內》。 其二
作者：郊廟朝會歌辭
朝代：宋

振萬方明德，疾徐咸可觀。
鏗鏘動金奏，蹈厲總朱干。
夾進昭威武，申嚴警宴安。
守方推猛士，當用鶡爲冠。
淳化中朝會二十三首 又六變。 其一
作者：郊廟朝會歌辭
朝代：宋

宣榭始觀兵，桓桓稱鼓行。
一戎期大定，載纘議徂征。
善政從師律，神功冀武成。
勗哉勤誓衆，王業自經營。
淳化中朝會二十三首 又六變。 其一
作者：郊廟朝會歌辭
朝代：宋

蕩蕩無私世，巍巍至聖君。
山河分國寶，日月耀人文。
厭浥凝甘露，輪囷吐慶雲。
正聲兼大雅，洋溢應南薰。
淳化中朝會二十三首 又六變。 其三
作者：郊廟朝會歌辭
朝代：宋

南暨宣皇化，東吳奉乃神。
舞干方耀德，執玉自來賓。
巢伯朝丹陛，韓侯覲紫宸。
古今歸一揆，懷遠道彌新。
淳化中朝會二十三首 又六變。 其三
作者：郊廟朝會歌辭
朝代：宋

大君隆至化，興運契千齡。
覲禮俄班瑞，夷賨盡實庭。
成文調露樂，奉聖拱辰星。
舞佾方更進，朝陽上楚萍。
淳化中朝會二十三首 又六變。 其二
作者：郊廟朝會歌辭
朝代：宋

聲教方柔遠，甌閩禮可招。
獻圖連日際，歸國象江潮。
撫運重熙盛，提封萬里遥。
還同有虞氏，文德格三苗。
淳化中朝會二十三首 又六變。 其二
作者：郊廟朝會歌辭
朝代：宋

鴻範合彝倫，調元四序均。
歲功天吏正，御苑物華新。
底貢陳方物，來賓列遠人。
奉常呈九奏，嘉貺動穹旻。
淳化中朝會二十三首 又六變。 其五
作者：郊廟朝會歌辭
朝代：宋

乃眷嘗西顧，偏師暫首征。
靈旗方直指，獷俗自亡精。
禹敘終馴致，堯封漸化成。
不須嚴尉候，於廓海彌清。
淳化中朝會二十三首 又六變。 其五
作者：郊廟朝會歌辭
朝代：宋

亭障戢干戈，人心浹太和。
務農登寶穀，獵俊設雲羅。
儀鳳書良史，祥麟載雅歌。
嘉辰資宴喜，星拱弁峨峨。
淳化中朝會二十三首 又六變。 其六
作者：郊廟朝會歌辭
朝代：宋

冠古耀鴻徽，深仁及隠微。
二南江漢詠，九奏鳳凰飛。
設虡羅鐘律，盈庭列舞衣。
文明資厚德，怡懌兆民歸。
淳化中朝會二十三首 又六變。 其六
作者：郊廟朝會歌辭
朝代：宋

干戚有司傳，威容著凱旋。
象成王業盛，役輟武功全。
兵寢西郊閲，書惟北闕縣。
聖神膺景命，卜世萬斯年。
淳化中朝會二十三首 又六變。 其四
作者：郊廟朝會歌辭
朝代：宋

禮樂昭王業，寰區致太平。
革車停北狩，雲稼屢西成。
國有詳延詔，鄉聞講誦聲。
日華融五色，遐邇仰文明。
淳化中朝會二十三首 又六變。 其四
作者：郊廟朝會歌辭
朝代：宋

遺俗續陶唐，來蘇徯聖皇。
布昭湯弔伐，恢復漢封疆。
金鉞申戡剪，朱干示發揚。
宜哉七德頌，千載播洋洋。
淳化中朝會二十三首 羣臣初舉酒畢作《化成天下》。 其一
作者：郊廟朝會歌辭
朝代：宋

軒昊方同德，成康粗比肩。
素風惟普暢，皇道本無偏。
陰魄重輪滿，陽精五色圓。
要荒咸率服，卓越聖功全。
淳化中朝會二十三首 羣臣初舉酒畢作《化成天下》。 其二
作者：郊廟朝會歌辭
朝代：宋

聖德比陶唐，千年祚運昌。
茂功雖不宰，鴻業自無疆。
極塞成清謐，齊民益阜康。
文明同日月，遐邇仰輝光。
淳化中朝會二十三首·三舉酒用《河清》。
作者：郊廟朝會歌辭
朝代：宋

沔彼涇瀆，澄明鑑如。
清應寶運，光涵帝居。
洞分沈璧，徹見游魚。
聖祚無極，神休偉與。
淳化中朝會二十三首·五舉酒用《瑞麥》。
作者：郊廟朝會歌辭
朝代：宋

芃芃嘉麥，擢秀分岐。
甘露夕洒，惠風晨吹。
良農告瑞，循吏稱奇。
歸美英主，折而貢之。
淳化中朝會二十三首·再舉酒用《丹鳳》。
作者：郊廟朝會歌辭
朝代：宋

九苞薦瑞，戴德膺仁。
藻翰爰奮，靈音載振。
非時不見，有道則臻。
降岐匪匹，儀舜爲鄰。
淳化中朝會二十三首·四舉酒用《白龜》。
作者：郊廟朝會歌辭
朝代：宋

稽彼靈物，允昭聖皇。
浮石可躡，巢蓮益光。
金方正色，介族殊祥。
信書永耀，帝德無疆。
淳化中朝會二十三首·皇帝初舉酒用《祥麟》。
作者：郊廟朝會歌辭
朝代：宋

聖皇御宇，仁獸誕彰。
在郊旅貢，游畤呈祥。
星辰是稟，草木無傷。
紀異信史，登歌太常。
淳化鄉飲酒三十三章·其一
作者：郊廟朝會歌辭
朝代：宋

鹿鳴呦呦，命侶與儔。
宴樂嘉賓，既獻且醻。
獻醻有序，休祉無疆。
展矣君子，邦家之光。
淳化鄉飲酒三十三章·其一七
作者：郊廟朝會歌辭
朝代：宋

崇丘峨峨，動植斯屬。
高既自遂，大亦自足。
和風斯扇，膏雨斯沐。
我仁如天，以亭以育。
淳化鄉飲酒三十三章·其一九
作者：郊廟朝會歌辭
朝代：宋

關雎于飛，洲渚之湄。
自家刑國，樂且有儀。
淳化鄉飲酒三十三章·其一八
作者：郊廟朝會歌辭
朝代：宋

崇丘巍巍，動植其依。
高大之性，各極爾宜。
王道坦坦，皇猷熙熙。
仁壽之域，烝民允躋。
淳化鄉飲酒三十三章·其七
作者：郊廟朝會歌辭
朝代：宋

瞻彼南陔，時物嘉良。
有泉清泚，有蘭馨香。
晨飲是汲，夕膳是嘗。
慈顔未悅，我心靡遑。
淳化鄉飲酒三十三章·其三
作者：郊廟朝會歌辭
朝代：宋

鹿鳴呦呦，在彼高岡。
宴樂嘉賓，吹笙鼓簧。
幣帛戔戔，禮儀蹡蹡。
樂只君子，利用賓王。
淳化鄉飲酒三十三章·其三〇
作者：郊廟朝會歌辭
朝代：宋

彼鵲成巢，爾類攸匹。
之子有行，錦繡是飾。
淳化鄉飲酒三十三章·其三一
作者：郊廟朝會歌辭
朝代：宋

彼鵲成巢，爾類攸共。
之子有從，蘭蓀是奉。
淳化鄉飲酒三十三章·其三三
作者：郊廟朝會歌辭
朝代：宋

伊鵲營巢，珍禽攸處。
內助賢侯，弼于明主。
淳化鄉飲酒三十三章·其三二
作者：郊廟朝會歌辭
朝代：宋

伊鵲成巢，珍禽戾止。
婉彼佳人，配于君子。
淳化鄉飲酒三十三章·其三四
作者：郊廟朝會歌辭
朝代：宋

伊鵲營巢，珍禽輯睦。
均養嘉雛，致于蕃育。
淳化鄉飲酒三十三章·其二
作者：郊廟朝會歌辭
朝代：宋

鹿鳴呦呦，在彼中林。
宴樂嘉賓，式昭德音。
德音愔愔，既樂且湛。
允矣君子，實慰我心。
淳化鄉飲酒三十三章·其二〇
作者：郊廟朝會歌辭
朝代：宋

郁郁芳蘭，幽人擷之。
溫溫恭人，哲后求之。
淳化鄉飲酒三十三章·其二一
作者：郊廟朝會歌辭
朝代：宋

求之無斁，寤寐所屬。
罄爾一心，受天百祿。
淳化鄉飲酒三十三章·其二七
作者：郊廟朝會歌辭
朝代：宋

潔其粢盛，中心匪寧。
薦於宗廟，助君德馨。
淳化鄉飲酒三十三章·其二三
作者：郊廟朝會歌辭
朝代：宋

郁郁芳蘭，佩服珍之。
溫溫恭人，福履綏之。
淳化鄉飲酒三十三章·其二九
作者：郊廟朝會歌辭
朝代：宋

彼鵲成巢，爾類攸處。
之子有歸，瓊瑶是祖。
淳化鄉飲酒三十三章·其二二
作者：郊廟朝會歌辭
朝代：宋

郁郁芳蘭，雨露滋之。
溫溫恭人，圭組縻之。
淳化鄉飲酒三十三章·其二五
作者：郊廟朝會歌辭
朝代：宋

蘋蘩芳滋，同誰掇之。
願言賢德，靡日不思。
淳化鄉飲酒三十三章·其二八
作者：郊廟朝會歌辭
朝代：宋

賢淑來思，人之表儀。
風化天下，何樂如之。
淳化鄉飲酒三十三章·其二六
作者：郊廟朝會歌辭
朝代：宋

偶其賢德，輔成己職。
永配玉音，服之無斁。
淳化鄉飲酒三十三章·其二四
作者：郊廟朝會歌辭
朝代：宋

關雎蹌蹌，集水之央。
好求賢輔，同揚德光。
淳化鄉飲酒三十三章·其五
作者：郊廟朝會歌辭
朝代：宋

鹿鳴相邀，聚場之苗。
我美嘉賓，令名孔昭。
我命旨酒，以歌以謠。
何以置之，大君之朝。
淳化鄉飲酒三十三章·其八
作者：郊廟朝會歌辭
朝代：宋

嬉嬉南陔，眷眷慈顔。
和氣怡色，奉甘與鮮。
事親是宜，事君是思。
虔勖忠孝，邦家之基。
淳化鄉飲酒三十三章·其六
作者：郊廟朝會歌辭
朝代：宋

鹿鳴相應，聚山之荆。
我燕嘉賓，鼓簧吹笙。
我命旨酒，以逢以迎。
何以薦之，揚于王庭。
淳化鄉飲酒三十三章·其四
作者：郊廟朝會歌辭
朝代：宋

鹿鳴相呼，聚澤之蒲。
我樂嘉賓，鼓瑟吹竽。
我命旨酒，以燕以娛。
何以贈之，玄纁粲如。
淳熙三年發皇后冊寶十三首·其一
作者：郊廟朝會歌辭
朝代：宋

赫赫惟皇，如日之光。
肅肅惟后，如月之常。
禮行一時，明照無疆。
天子蒞止，疇敢不莊。
淳熙三年發皇后冊寶十三首·其一〇
作者：郊廟朝會歌辭
朝代：宋

葛覃節用，樛木逮下。
形爲嬪則，夙已心化。
茲臨長秋，遂正諸夏。
以慶以祈，百祥來迓。
淳熙三年發皇后冊寶十三首·其一一
作者：郊廟朝會歌辭
朝代：宋

碩人其頎，公侯之妻。
翟茀以朝，象服是宜。
如星之共，遡月之輝。
母儀既瞻，群心則夷。
淳熙三年發皇后冊寶十三首·其一三
作者：郊廟朝會歌辭
朝代：宋

天監有周，是生太任。
亦有太姒，嗣其徽音。
孰如兩宮，慈愛相承。
思齊之盛，復見于今。
淳熙三年發皇后冊寶十三首·其一二
作者：郊廟朝會歌辭
朝代：宋

窈窕淑女，備六服兮。
陟降多儀，聳群目兮。
內治允備，陰教肅兮。
宜君宜王，綏有福兮。
淳熙三年發皇后冊寶十三首·其七
作者：郊廟朝會歌辭
朝代：宋

規殿沉沉，叶氣旼旼。
明章婦順，表正人倫。
躡是左墄，暨于中庭。
尚宮顯相，罔有弗欽。
淳熙三年發皇后冊寶十三首·其三
作者：郊廟朝會歌辭
朝代：宋

刻簡以珉，鑄寶以金。
持節伊誰，時惟四鄰。
自我文德，達之穆清。
委蛇委蛇，往迄于成。
淳熙三年發皇后冊寶十三首·其九
作者：郊廟朝會歌辭
朝代：宋

容典既膺，壺儀既正。
羽衛外列，揚顔中映。
如帝如天，以莊以靚。
六宮承式，二南流詠。
淳熙三年發皇后冊寶十三首·其二
作者：郊廟朝會歌辭
朝代：宋

卜月惟良，練辰斯臧。
臣工在庭，劍佩瑲瑲。
來汝疑丞，明命是將。
有淑其儀，無或怠遑。
淳熙三年發皇后冊寶十三首·其五
作者：郊廟朝會歌辭
朝代：宋

椒塗蘭馭，河潤山容。
副笄在首，褘衣被躬。
靜女其姝，實翼實從。
自彼西閤，聿來殿中。
淳熙三年發皇后冊寶十三首·其八
作者：郊廟朝會歌辭
朝代：宋

備物典冊，樂之鼓鐘。
拜而受之，極其肅雍。
司言司寶，各以職從。
行地有慶，與天無窮。
淳熙三年發皇后冊寶十三首·其六
作者：郊廟朝會歌辭
朝代：宋

德隆位尊，禮厚文縟。
乃篆斯金，乃鏤斯玉。
群公盈門，執事有肅。
願言保之，永鎮坤軸。
淳熙三年發皇后冊寶十三首·其四
作者：郊廟朝會歌辭
朝代：宋

冊行何曏，于門東偏。
禮備樂成，合扇鳴鞭。
皇舉玉趾，如天之旋。
燕及家邦，億萬斯年。
淳熙二年發太上皇帝太上皇后冊寶十一首·中書令、侍中奉冊寶詣殿下用《正安》。
作者：郊廟朝會歌辭
朝代：宋

受命既長，福祿既康。
如日之升，如月之常。
追琢其章，金玉其相。
君子萬年，保其家邦。
淳熙二年發太上皇帝太上皇后冊寶十一首·內侍官舉太上皇后冊詣讀冊位用《聖安》。舉寶同。
作者：郊廟朝會歌辭
朝代：宋

珉玉玢豳，褭蹄精良。
既刻厥文，亦鑄之章。
象德維何，至靜而方。
輔我光堯，萬壽無疆。
淳熙二年發太上皇帝太上皇后冊寶十一首·冊寶入德壽宮門用《正安》。
作者：郊廟朝會歌辭
朝代：宋

惟天爲大，其德曰誠。
惟堯則之，其性曰仁。
迺文迺武，得壽得名。
於萬斯年，以莫不增。
淳熙二年發太上皇帝太上皇后冊寶十一首·冊寶出門用《正安》。
作者：郊廟朝會歌辭
朝代：宋

蚴蟉青龍，婉嬗象輿。
其載伊何，煌煌金書。
乃由端門，乃行康衢。
于以榮親，振古所無。
淳熙二年發太上皇帝太上皇后冊寶十一首·冊寶降殿用《正安》。
作者：郊廟朝會歌辭
朝代：宋

高明者乾，博厚者坤。
以清以寧，資始資生。
壽胡可度，德胡可評。
願言從欲，誕受强名。
淳熙二年發太上皇帝太上皇后冊寶十一首·太上皇后出閣升御坐用《坤安》。
作者：郊廟朝會歌辭
朝代：宋

重翟出房，褘衣被躬。
委委佗佗，河潤山容。
聖皇臨軒，聖母在宮。
並受鴻名，與天無窮。
淳熙二年發太上皇帝太上皇后冊寶十一首·太上皇帝升御坐用《乾安》。降同。
作者：郊廟朝會歌辭
朝代：宋

天行惟健，天步惟安。
聖子中立，臣工四環。
民無能名，威不違顔。
宋德宜頌，漢儀可刪。
淳熙二年發太上皇帝太上皇后冊寶十一首·太傅奉太上皇后冊寶升殿用《聖安》。
作者：郊廟朝會歌辭
朝代：宋

乾健坤從，陽剛陰相。
迨茲受祉，允也並况。
虡業在下，儀物在上。
咨時三公，執事無曠。
淳熙二年發太上皇帝太上皇后冊寶十一首·太傅奉太上皇帝冊升殿用《聖安》。奉寶同。
作者：郊廟朝會歌辭
朝代：宋

天畀遐福，允彰父慈。
維昔曠典，我能舉之。
徐爾陟降，敬爾威儀。
申錫無疆，永言保之。
淳熙二年發太上皇帝太上皇后冊寶十一首·皇帝奉太上皇帝冊寶授太傅用《禮安》。奉太上皇后同。
作者：郊廟朝會歌辭
朝代：宋

翠華之旗，靈鼉之鼓。
陳于廣宇，相我盛舉。
來汝公傅，肅乃儀矩。
毋愆于素，以篤多祜。
淳熙二年發太上皇帝太上皇后冊寶十一首·皇帝從太上皇后冊寶詣宮中用《正安》。
作者：郊廟朝會歌辭
朝代：宋

丕顯文王，之德之純。
亦有太姒，式揚徽音。
維冊維寶，迺玉迺金。
伊誰從之，一人事親。
淳熙十二年加上太上皇帝太上皇后尊號十一首·中書令、侍中奉太上皇帝、太上皇后冊寶詣殿下用《正安》。
作者：郊廟朝會歌辭
朝代：宋

二儀同尊，兩耀齊光。
巍巍煌煌，不顯亦彰。
實茂號榮，玉振金相。
於萬斯年，既壽且昌。
淳熙十二年加上太上皇帝太上皇后尊號十一首·內侍舉太上皇后冊寶詣讀冊寶位用《聖安》。
作者：郊廟朝會歌辭
朝代：宋

有美英瑶，於昭祥金。
爲策爲章，並著徽音。
德聖而尊，備舉彌文。
億載萬年，永輔堯勛。
淳熙十二年加上太上皇帝太上皇后尊號十一首·冊寶出門用《正安》。
作者：郊廟朝會歌辭
朝代：宋

羽衛有嚴，寶書有輝。
昭衍尊名，鋪張上儀。
出其端闈，由于康逵。
比屋延瞻，歌之舞之。
淳熙十二年加上太上皇帝太上皇后尊號十一首·大慶殿發冊寶降殿用《正安》。
作者：郊廟朝會歌辭
朝代：宋

維天蓋高，維地克承。
父尊母親，天地難名。
疆名廣大，建號安榮。
衍登壽嘏，闡繹皇明。
淳熙十二年加上太上皇帝太上皇后尊號十一首·太上皇后出閤升御坐用《坤安》。降坐同。
作者：郊廟朝會歌辭
朝代：宋

天相慈皇，慶臻壺闈。
徽柔內修，壽與天齊。
既承皇歡，載覿母儀。
懿典鴻名，永綏多祺。
淳熙十二年加上太上皇帝太上皇后尊號十一首·太上皇帝出宮升御坐用《乾安》。降坐同。
作者：郊廟朝會歌辭
朝代：宋

聖明太上，天子有尊。
玉坐高拱，慈顔睟溫。
震禁嘉承，朝弁昈分。
盛禮縟典，邃古未聞。
淳熙十二年加上太上皇帝太上皇后尊號十一首·太傅、中書令、侍中奉太上皇后冊寶升殿用《聖安》。
作者：郊廟朝會歌辭
朝代：宋

坤載有元，乾行是順。
施生萬彙，厥德彌盛。
翼翼母道，贊我皇訓。
相維羣公，奉典斯敬。
淳熙十二年加上太上皇帝太上皇后尊號十一首·太傅、中書令、侍中奉太上皇帝冊寶升殿用《聖安》。
作者：郊廟朝會歌辭
朝代：宋

天錫伊嘏，地效其珍。
誕作寶典，奉于尊親。
爾公爾相，爾恭爾寅。
協舉令儀，遹臻厥成。
淳熙十二年加上太上皇帝太上皇后尊號十一首·德壽宮冊寶入殿門用《正安》。
作者：郊廟朝會歌辭
朝代：宋

南山之鞏，皇壽無窮。
太極之尊，皇名是崇。
奉茲寶冊，于皇之宮。
皇則受之，於昭盛容。
淳熙十二年加上太上皇帝太上皇后尊號十一首·皇帝奉太上皇帝冊寶授太傅。太上皇后冊寶同。
作者：郊廟朝會歌辭
朝代：宋

我尊我親，承天之祉。
壽名兼美，家國咸喜。
公傅秉禮，寶冊有煒。
惟千萬祀，令聞不已。
淳熙十二年加上太上皇帝太上皇后尊號十一首·皇帝從太上皇后冊寶詣宮中用《正安》。
作者：郊廟朝會歌辭
朝代：宋

大矣母慈，德備且純。
思古齊敬，佐我皇文。
明章茂典，金玉其音。
帝親奉之，以翼以欽。
淳熙十五年上高宗徽號三首·上徽號用《顯安》。
作者：郊廟朝會歌辭
朝代：宋

中興之烈，高掩商宗。
揖遜之美，放勳比隆。
字十有六，擬諸形容。
威靈在天，裕後無窮。
淳熙十五年上高宗徽號三首·冊寶入門用《顯安》。
作者：郊廟朝會歌辭
朝代：宋

於穆高皇，功德兼隆。
稱天以誄，初謚未崇。
載稽禮典，揚徽垂鴻。
涓日之良，登進廟宮。
淳熙十五年上高宗徽號三首·冊寶升殿用《顯安》。
作者：郊廟朝會歌辭
朝代：宋

有瑑斯寶，有編斯冊。
導以麾仗，奏以金石。
祲威盛容，煌煌赫赫。
巨工奉之，高靈來格。
淳熙十六年皇后冊寶十三首·其一
作者：郊廟朝會歌辭
朝代：宋

乾位既正，坤斯順承。
日麗于天，月斯遡明。
惟帝受命，惟帝並登。
黼扆尊臨，典冊是行。
淳熙十六年皇后冊寶十三首·其一〇
作者：郊廟朝會歌辭
朝代：宋

掖庭頒官，于位有四。
嘒彼小星，撫以德惠。
熙焉如春，育焉如地。
慶禮聿成，靡弗咸喜。
淳熙十六年皇后冊寶十三首·其一一
作者：郊廟朝會歌辭
朝代：宋

魚軒鼎來，象服是宜。
班于內庭，率禮惟祗。
化以婦道，時惟母儀。
是慶是類，于胥樂兮。
淳熙十六年皇后冊寶十三首·其一三
作者：郊廟朝會歌辭
朝代：宋

維天佑宋，盛事相仍。
崇號三宮，甫茲浹辰。
肇正中闈，縟禮載陳。
邦家之慶，曠古無倫。
淳熙十六年皇后冊寶十三首·其一二
作者：郊廟朝會歌辭
朝代：宋

正位長秋，容典備矣。
王假有家，人倫至矣。
儷極俔天，多受祉矣。
蟄蟄螽斯，宜孫子矣。
淳熙十六年皇后冊寶十三首·其七
作者：郊廟朝會歌辭
朝代：宋

褘褕盛服，有恪其容。
是陟是降，相以尚宮。
金殿玉階，聿來于中。
展詩應律，載詠肅雍。
淳熙十六年皇后冊寶十三首·其三
作者：郊廟朝會歌辭
朝代：宋

有璽範金，有冊鏤瓊。
汝使汝介，持節以行。
禮始文德，達于穆清。
是恪是虔，依我和聲。
淳熙十六年皇后冊寶十三首·其九
作者：郊廟朝會歌辭
朝代：宋

帝慶三宮，膺受寶冊。
御于中闈，載欣載惕。
迺孚陰教，迺明內則。
翼翼魚貫，罔不承式。
淳熙十六年皇后冊寶十三首·其二
作者：郊廟朝會歌辭
朝代：宋

迺協良辰，維春之宜。
迺詔近弼，來汝相儀。
九門洞開，文物華輝。
聲詩載歌，于以侑之。
淳熙十六年皇后冊寶十三首·其五
作者：郊廟朝會歌辭
朝代：宋

懿範柔容，如月斯輝。
駕厥翟輅，被以褘衣。
九御從之，如雲祁祁。
典冊是承，心焉肅祗。
淳熙十六年皇后冊寶十三首·其八
作者：郊廟朝會歌辭
朝代：宋

帝有顯命，稟于親慈。
后德克承，拜而受之。
人倫既正，王化是基。
億載萬年，永祚坤儀。
淳熙十六年皇后冊寶十三首·其六
作者：郊廟朝會歌辭
朝代：宋

華榱璧璫，有馨椒殿。
備物來陳，多儀式煥。
曰冊曰寶，是刻是瑑。
並舉以行，皇矣懿典。
淳熙十六年皇后冊寶十三首·其四
作者：郊廟朝會歌辭
朝代：宋

鼓鐘喤喤，磬筦鏘鏘。
劍佩充庭，濟濟洋洋。
禮典告備，皇心樂康。
於萬斯年，受福無疆。
淳祐祭海神十六首·亞、終獻用《饗安》。
作者：郊廟朝會歌辭
朝代：宋

籩豆有楚，貳觴斯旅。
神其醉飽，式燕以序。
百靈祕怪，蜿蜒飛舞。
錫我祺祥，有永終古。
淳祐祭海神十六首·北海位奠玉幣用《瀚安》。
作者：郊廟朝會歌辭
朝代：宋

瀚海重潤，地紀亦歸。
吞受百瀆，限制北陲。
一視同仁，我心則怡。
嘉薦玉幣，神其格思。
淳祐祭海神十六首·北海位酌獻用《溥安》。
作者：郊廟朝會歌辭
朝代：宋

儵忽會同，裴回安留。
牲肥酒香，晨事聿修。
惟德之凉，曷奄九州。
帝命是祗，多福自求。
淳祐祭海神十六首·升降用《欽安》。
作者：郊廟朝會歌辭
朝代：宋

靈之來至，垂慶陰陰。
靈之已坐，飭茲五音。
壇殿聿嚴，陟降孔欽。
靈宜安留，鑒我德心。
淳祐祭海神十六首·南海位奠玉幣用《瀛安》。
作者：郊廟朝會歌辭
朝代：宋

祝融之位，貴乎三神。
吞納江漢，廣大無垠。
長爲委輸，祐我黎民。
敬陳明享，允鑒恭勤。
淳祐祭海神十六首·南海位酌獻用《貴安》。
作者：郊廟朝會歌辭
朝代：宋

南溟浮天，旁通百蠻。
風檣迅疾，琛舶來還。
民商永頼，坐消寇姦。
薦茲嘉觴，弭矣驚瀾。
淳祐祭海神十六首·捧俎用《豐安》。
作者：郊廟朝會歌辭
朝代：宋

昭格靈貺，祀典肇升。
牲牷告充，雕俎是承。
薦虔效物，省德惟馨。
靈其有喜，萬宇肅澄。
淳祐祭海神十六首·東海位奠玉幣用《德安》。
作者：郊廟朝會歌辭
朝代：宋

百川所歸，天地之左。
澒洞鴻濛，功高善下。
行都攸依，百祿是荷。
制幣嘉玉，以侑以妥。
淳祐祭海神十六首·東海位酌獻用《熙安》。
作者：郊廟朝會歌辭
朝代：宋

滄溟之德，東南具依。
熬波出素，國計攸資。
石臼却敵，濟我王師。
神其享錫，益畀燕綏。
淳祐祭海神十六首·西海位奠玉幣用《潤安》。
作者：郊廟朝會歌辭
朝代：宋

蒲昌之澤，派引天潢。
羲娥出入，浩渺微茫。
蓋高斯覆，猶隔封疆。
我思六合，肇正吉昌。
淳祐祭海神十六首·西海位酌獻用《類安》。
作者：郊廟朝會歌辭
朝代：宋

積流疏派，被于流沙。
布潤施澤，功均邇遐。
我秩祀典，四海一家。
祗薦令芳，靈其享嘉。
淳祐祭海神十六首·送神用《成安》。
作者：郊廟朝會歌辭
朝代：宋

告靈饗矣，錫我嘉祚。
乾端坤倪，開豁呈露。
玄雲聿收，羣龍咸騖。
滅除凶災，六幕清豫。
熙寧中朝會三首·三舉酒用《靈芝》。
作者：郊廟朝會歌辭
朝代：宋

皇仁溥博，品物蕃滋。
慶祥回復，秀發神芝。
靈華雙舉，連葉四施。
披圖按牒，永享純禧。
熙寧中朝會三首·再舉酒用《嘉禾》。
作者：郊廟朝會歌辭
朝代：宋

彼美嘉禾，一莖九穗。
農疇告祥，史牒書瑞。
擊壤歡歌，如京委積。
留獻春種，昭錫善類。
熙寧中朝會三首·皇帝初舉酒用《慶雲》。
作者：郊廟朝會歌辭
朝代：宋

乾坤順夷，皇有嘉德。
爰施慶雲，承日五色。
輪囷下乘，萬物皆飾。
惟天祚休，長彼無極。
熙寧以後享廟五首·祫享仁宗用《大和》。
作者：郊廟朝會歌辭
朝代：宋

於穆仁廟，聖澤滂流。
華夷用乂，動植蒙休。
徽名冠古，奕世垂謀。
帝躬祼獻，盛典昭修。
熙寧以後享廟五首·禘祫孟享、臘享宗正卿升殿用《正安》。
作者：郊廟朝會歌辭
朝代：宋

進退有容，服章有儀。
匪亟匪遲，降登孔時。
熙寧以後享廟五首·英宗用《大康》。
作者：郊廟朝會歌辭
朝代：宋

赫赫英皇，總提邦紀。
濬發神功，恢張聖理。
仙馭雖遥，鴻徽不弭。
永言孝思，竭誠躬祀。
熙寧以後享廟五首·送神用《興安》。
作者：郊廟朝會歌辭
朝代：宋

鍾鼓惟旅，籩豆孔時。
衎我祖宗，既右享之。
神亟來止，孝孫之喜。
神保聿歸，孝孫之思。
熙寧以後享廟五首·酌獻英宗室用《大英》。
作者：郊廟朝會歌辭
朝代：宋

在宋五世，天子嗣昌。
躬發英斷，若乾之剛。
聲容沄沄，被于八荒。
垂千萬年，永烈有光。
熙寧以後祀高禖六首·亞、終獻用《文安》。
作者：郊廟朝會歌辭
朝代：宋

赫赫高禖，萬世所祀。
其德不回，錫茲福祉。
蕃衍椒聊，和平芣苢。
傳類降康，世濟其美。
熙寧以後祀高禖六首·升降用《正安》。
作者：郊廟朝會歌辭
朝代：宋

郊禖之應，肇自生商。
誕膺寶命，濬發其祥。
天材蕃衍，德稱君王。
本支萬世，與天無疆。
熙寧以後祀高禖六首·奠玉幣用《嘉安》。
作者：郊廟朝會歌辭
朝代：宋

昔帝高辛，先禖肇祀。
爰揆仲陽，式祈嘉祉。
陳之犧牲，授以弓矢。
敷祐皇宗，施于孫子。
熙寧以後祀高禖六首·送神用《理安》。
作者：郊廟朝會歌辭
朝代：宋

禮奠蠲衷，祭儀竣事。
丕擁靈休，蕃衍皇嗣。
熙寧以後祀高禖六首·酌獻用《祐安》。
作者：郊廟朝會歌辭
朝代：宋

昭薦精衷，靈承端命。
青帝顧懷，神禖儲慶。
祚以蕃昌，協于熙盛。
螽斯衆多，流于雅詠。
熙寧以後祀高禖六首·降神用《高安》。六變。
作者：郊廟朝會歌辭
朝代：宋

容臺講禮，禖宮立祠。
司分屆後，带韣陳儀。
嘉祥萃止，靈馭來思。
皇支蕃衍，永固邦基。
熙寧望祭嶽鎮海瀆十七首·中望迎神用《凝安》。
作者：郊廟朝會歌辭
朝代：宋

維土作德，維帝御行。
含養載育，萬物以成。
有嚴祀典，薦我德馨。
神其歆止，永用億寧。
熙寧望祭嶽鎮海瀆十七首·北望迎神用《凝安》。
作者：郊廟朝會歌辭
朝代：宋

帝德乘坎，時御閉藏。
爰潔牲醴，兆茲北方。
海山攸宅，神施無疆。
具享蠲吉，降福孔穰。
熙寧望祭嶽鎮海瀆十七首·升降用《同安》。
作者：郊廟朝會歌辭
朝代：宋

紳韠襜兮，玉珮橤兮。
于我將事，神燕喜兮。
帝命望祀，敢有不共。
往返于位，肅肅雍雍。
熙寧望祭嶽鎮海瀆十七首·南望迎神用《凝安》。
作者：郊廟朝會歌辭
朝代：宋

嵩嵇衡霍，暨厥海江。
時維長養，惠我南邦。
肆嚴牲幣，神式來降。
以侑以妥，百福是龐。
熙寧望祭嶽鎮海瀆十七首·奠玉幣用《明安》。
作者：郊廟朝會歌辭
朝代：宋

祀以崇德，幣則有儀。
肅我將事，登降孔時。
精明純潔，罔有弗祗。
史辭無愧，神用來娭。
熙寧望祭嶽鎮海瀆十七首·東望迎神用《凝安》。
作者：郊廟朝會歌辭
朝代：宋

盛德惟木，勾芒御神。
沂岱淮海，厥功在民。
爰熙壇坎，裒對庶神。
于以歆格，靈貽具臻。
熙寧望祭嶽鎮海瀆十七首·西望迎神用《凝安》。
作者：郊廟朝會歌辭
朝代：宋

品物順說，時司金行。
于郊迎氣，以望庶靈。
雅歌維樂，圭薦惟牲。
作民之祉，永相厥成。
熙寧望祭嶽鎮海瀆十七首·送神用《凝安》。
作者：郊廟朝會歌辭
朝代：宋

我樂我神，簋俎腥饔。
曰神之還，西土是宮。
于蕃禽魚，于衍草木。
富我藪隰，滋我高陸。
熙寧望祭嶽鎮海瀆十七首·送神用《凝安》。
作者：郊廟朝會歌辭
朝代：宋

神之至止，熙壇爲春。
神之將歸，旂服振振。
欻兮迴飈，窅兮旋雲。
祐于東方，永施厥仁。
熙寧望祭嶽鎮海瀆十七首·送神用《凝安》。
作者：郊廟朝會歌辭
朝代：宋

維山及川，奠宅幽方。
我度其靈，降止靡常。
肅肅坎壇，既迎既將。
促樂徹俎，是送是望。
熙寧望祭嶽鎮海瀆十七首·送神用《凝安》。
作者：郊廟朝會歌辭
朝代：宋

言旋其處，以奠中域。
無替厥靈，四方是則。
神永不息，祀永不愆。
以享以報，于萬斯年。
熙寧望祭嶽鎮海瀆十七首·送神用《凝安》。
作者：郊廟朝會歌辭
朝代：宋

鼓鍾云云，龡管伊伊。
神既醉飽，曰送言歸。
山有厚藏，水有靈德。
物其永依，往奠炎宅。
熙寧望祭嶽鎮海瀆十七首·酌獻用《成安》。
作者：郊廟朝會歌辭
朝代：宋

景風應律，朱鳥開辰。
肅肅明祀，嘉籩列陳。
牲用牷物，樂奏蕤賓。
克綏永福，祐此下民。
熙寧望祭嶽鎮海瀆十七首·酌獻用《成安》。
作者：郊廟朝會歌辭
朝代：宋

淒寒凝陰，隕籜滌場。
百物順成，黍稷馨香。
款于北郊，爰因其方。
何以侑神，薦此嘉觴。
熙寧望祭嶽鎮海瀆十七首·酌獻用《成安》。
作者：郊廟朝會歌辭
朝代：宋

肇茲東土，含潤無疆。
維時發春，嘉薦令芳。
祭用薶沈，順性含藏。
不涸不童，誕降祺祥。
熙寧望祭嶽鎮海瀆十七首·酌獻用《成安》。
作者：郊廟朝會歌辭
朝代：宋

西顥沆碭，執矩司秋。
諏言協靈，時祀孔修。
禮有薦獻，爰視公侯。
秩而祭之，百福是遒。
熙寧望祭嶽鎮海瀆十七首·酌獻用《成安》。
作者：郊廟朝會歌辭
朝代：宋

高廣融結，實維中央。
宣氣報功，利彼一方。
坎壇以祀，六樂鏘鏘。
靈其有喜，酌以大璋。
熙寧皇太后冊寶三首·出入用《正安》。
作者：郊廟朝會歌辭
朝代：宋

煌煌鳳字，玉氣宛延。
天門崛岉，飛驂後先。
龍簨四合，奏鼓淵淵。
母儀天下，何千萬年。
熙寧皇太后冊寶三首·升坐用《乾安》。
作者：郊廟朝會歌辭
朝代：宋

峨峨繡扆，旋佩以登。
如彼杲日，凌天而升。
玉色下照，亹亹繩繩。
猗歟大孝，四海其承。
熙寧皇太后冊寶三首·降坐用《乾安》。
作者：郊廟朝會歌辭
朝代：宋

皇帝降席，流雲四開。
堯趨舜步，下躡天階。
恭授寶冊，翠旄裴回。
明明純孝，鴻釐大來。
熙寧祀武成王一首·初獻升降用《同安》。
作者：郊廟朝會歌辭
朝代：宋

武德洸洸，日靖四方。
百王所祀，休有烈光。
命官攝事，佩玉鏘鏘。
思皇多祜，以惠無疆。
熙寧祀皇地祇十二首·亞、終獻用《儀安》。
作者：郊廟朝會歌辭
朝代：宋

折俎在籩，胾羹在豆。
何以酌之，酒醴是侑。
何以錫之，貽爾眉壽。
何以格之，永爾康阜。
熙寧祀皇地祇十二首·升降用《靖安》。
作者：郊廟朝會歌辭
朝代：宋

有來穆穆，臨此方丘。
其行風動，其止霆收。
躬事匪懈，豐盛潔羞。
百昌咸殖，允矣神休。
熙寧祀皇地祇十二首·司徒奉俎用《承安》。
作者：郊廟朝會歌辭
朝代：宋

我修祀事，於何致誠。
罔敢怠佚，視茲碩牲。
納烹薦俎，侑以和聲。
格哉休應，世濟皇明。
熙寧祀皇地祇十二首·太祖用《佑安》。
作者：郊廟朝會歌辭
朝代：宋

光大含弘，坤元之力。
海宇咸寧，烈祖之德。
作配方壇，不僭不忒。
子孫其承，毋替厥則。
熙寧祀皇地祇十二首·太祖用《肇安》。
作者：郊廟朝會歌辭
朝代：宋

於皇烈祖，維帝所興。
光輝宗祀，如日之升。
告靈作配，孝享烝烝。
錫茲祉福，百世其承。
熙寧祀皇地祇十二首·奠幣用《釐安》。
作者：郊廟朝會歌辭
朝代：宋

純誠昭融，芳美嘉薦。
肅將二精，以享以奠。
休光四充，靈祇來燕。
其祥伊何，永世錫羨。
熙寧祀皇地祇十二首·徹豆用《豐安》。
作者：郊廟朝會歌辭
朝代：宋

曳我黼黻，履舄接武。
鏘我珩璜，降升圉圉。
其將肆兮，既曰不侮。
其終徹兮，恭欽惟主。
熙寧祀皇地祇十二首·迎神用《導安》。
作者：郊廟朝會歌辭
朝代：宋

昭靈積厚，混混坤輿。
配天作極，陰慘陽舒。
齊明薦享，百福其儲。
庶幾來止，風馬雲車。
熙寧祀皇地祇十二首·退文舞、迎武舞用《威安》。
作者：郊廟朝會歌辭
朝代：宋

雍雍肅肅，建我采旄。
舞以玉戚，不吳不敖。
其將其肆，脾臄嘉肴。
何以侑樂，鍾鼓管簫。
熙寧祀皇地祇十二首·送神用《阜安》。
作者：郊廟朝會歌辭
朝代：宋

神兮來下，享此苾芬。
酌獻雍雍，執事孔勤。
神之還矣，忽乘飛雲。
遺我祺祥，物象忻忻。
熙寧祀皇地祇十二首·酌獻用《和安》。
作者：郊廟朝會歌辭
朝代：宋

猗嗟富媼，博厚含弘。
發榮敷秀，動植茲豐。
爰酌茲酒，肸蠁交通。
衆祥萃止，垂祜無窮。
熙寧祀皇地祇十二首·飲福用《禔安》。
作者：郊廟朝會歌辭
朝代：宋

載登壇阼，載酌尊彝。
牲酒嘉旨，福祿純熙。
其福維何，萬物咸宜。
其祿維何，永承神禧。
熙寧祭風師五首·亞、終獻，酌獻用《雍安》。
作者：郊廟朝會歌辭
朝代：宋

栗栗壇坫，載是豆觴。
醇烈氤氳，普薦芬芳。
酌之維宜，獻之維時。
民有報侑，靈用安之。
熙寧祭風師五首·升降用《欽安》。
作者：郊廟朝會歌辭
朝代：宋

盥帨于下，有盤有匜。
饋酌于上，有登有彝。
服容柔止，進退優止。
即事寅恭，神其休止。
熙寧祭風師五首·奠幣用《容安》。
作者：郊廟朝會歌辭
朝代：宋

育我嘉生，神惠是仰。
載致斯幣，庶幾用享。
鼓之舞之，式繄爾神。
錫福無疆，佑此下民。
熙寧祭風師五首·迎神用《欣安》。
作者：郊廟朝會歌辭
朝代：宋

飄颻而來，淅瀝而下。
爰張其旂，爰整其駕。
有豆有登，有兆有壇。
弭旌柅輈，降止且安。
熙寧祭風師五首·送神用《欣安》。
作者：郊廟朝會歌辭
朝代：宋

奠獻紛紛，靈心欣欣。
超然而返，衆御如雲。
其施伊何，多黍多稌。
其祥伊何，不愆厥敘。
熙寧蜡祭十三首·亞、終獻用《慶安》。
作者：郊廟朝會歌辭
朝代：宋

禮文備矣，肅肅無譁。
金石諧節，圭璧光華。
粢以告豐，醴以告嘉。
錫茲福祉，以澤幽遐。
熙寧蜡祭十三首·亞、終獻用《曼安》。
作者：郊廟朝會歌辭
朝代：宋

林林生民，含哺而嬉。
教之稼穡，實神之爲。
圖報厚德，萬祀無期。
以假以享，錫我繁禧。
熙寧蜡祭十三首·升降用《穆安》。
作者：郊廟朝會歌辭
朝代：宋

皇皇靈德，經緯萬方。
承詔攝事，陟降以莊。
高冠岌峨，長佩鏘洋。
嘉承神貺，令聞不忘。
熙寧蜡祭十三首·升降用《肅安》。
作者：郊廟朝會歌辭
朝代：宋

惟蜡有祭，報神之功。
合聚萬物，來享來宗。
承詔攝事，不忘肅雍。
靈之格思，福祿來崇。
熙寧蜡祭十三首·南北方迎神用《簡安》。
作者：郊廟朝會歌辭
朝代：宋

美若休德，民和歲豐。
稼穡雲施，其積如墉。
惠我四國，先嗇之功。
祭之百種，來享來宗。
熙寧蜡祭十三首·奉俎用《承安》。
作者：郊廟朝會歌辭
朝代：宋

禮崇明祀，必先成民。
奉牲以告，備腯其均。
炮炙芬芬，俎豆莘莘。
錫之純嘏，以佑斯人。
熙寧蜡祭十三首·奠幣用《吉安》。
作者：郊廟朝會歌辭
朝代：宋

於穆明祀，莫如報功。
靈之利澤，惠我無窮。
齋以滌志，幣以達衷。
撫寧四極，永錫登豐。
熙寧蜡祭十三首·奠幣用《欽安》。
作者：郊廟朝會歌辭
朝代：宋

穰穰豐年，繄侯休德。
帥承天和，欽象古則。
嘉玉量幣，奠容翼翼。
靈施暨民，罔有終極。
熙寧蜡祭十三首·東西郊降神用《高安》。
作者：郊廟朝會歌辭
朝代：宋

天錫康年，四方順成。
乃通蜡祭，索享于明。
金石四作，羽旄翠旌。
神來宴娭，澤被羣生。
熙寧蜡祭十三首·送神用《宣安》。
作者：郊廟朝會歌辭
朝代：宋

靈之來下，擴景乘光。
靈之迴御，景龍以驤。
鑒我休德，降嘏産祥。
大田多稼，以惠無疆。
熙寧蜡祭十三首·送神用《成安》。
作者：郊廟朝會歌辭
朝代：宋

嘉薦芳美，靈來宴娭。
斿車結雲，若風馬馳。
既至而喜，錫我蕃禧。
嘉承天貺，曼壽無期。
熙寧蜡祭十三首·酌獻用《懌安》。
作者：郊廟朝會歌辭
朝代：宋

秩秩禮文，爲壇四方。
嘉栗旨酒，百神迪嘗。
敷與萬物，既阜既昌。
伊樂厥福，傳世無疆。
熙寧蜡祭十三首·酌獻用《禔安》。
作者：郊廟朝會歌辭
朝代：宋

英英禮文，既備而全。
嚴嚴四郊，屹屹紫壇。
百末旨酒，其敷若蘭。
何以畀民，既壽而安。
熙寧親享明堂二首·英宗奠幣用《誠安》。
作者：郊廟朝會歌辭
朝代：宋

於皇聖考，克配上帝。
永言孝思，昭薦嘉幣。
熙寧親享明堂二首·酌獻用《德安》。
作者：郊廟朝會歌辭
朝代：宋

英聲邁古，德施在民。
允秩宗祀，賓延上神。
玉清昭應宮上尊號三首·二聖殿奉絳紗袍用《登安》。
作者：郊廟朝會歌辭
朝代：宋

赫赫列聖，盛德巍然。
彤彤靈宇，睟儀在焉。
奉以龍衮，被之象天。
重慶宗稷，億萬斯年。
玉清昭應宮上尊號三首·太初殿奉冊寶用《登安》。
作者：郊廟朝會歌辭
朝代：宋

皇靈垂祐，洪福彌隆。
祗率綿宇，潔祀真容。
嚴恭奉冊，對越清躬。
睟容肅穆，懿號尊崇。
禮成樂舉，福祿來同。
玉清昭應宮上尊號三首·奉告用《隆安》。
作者：郊廟朝會歌辭
朝代：宋

登隆妙號，欽翼淵宗。
茂宣德禮，有恪其容。
奉璋升薦，垂佩彌恭。
揚休詠美，以間笙鏞。
理宗明堂前朝享二首·寧宗室奠幣用《定安》。
作者：郊廟朝會歌辭
朝代：宋

皇矣昭考，聖靈在天。
稱秩宗祀，有嚴恭先。
奉幣以薦，見之僾然。
仁深澤厚，厥光以延。
理宗明堂前朝享二首·酌獻用《考安》。
作者：郊廟朝會歌辭
朝代：宋

假哉皇考，必世後仁。
嘉靖我邦，與物皆春。
之純之德，克配穹旻。
餘慶淵如，佑我後人。
理宗明堂前朝獻景靈宮二首·亞獻宮架《沖安》。
作者：郊廟朝會歌辭
朝代：宋

慶雲鬰鬰，鳴璆琅琅。
澹其容與，申薦貳觴。
奉承若宥，神其樂康。
錫以多祉，源深流長。
理宗明堂前朝獻景靈宮二首·升殿登歌《乾安》。
作者：郊廟朝會歌辭
朝代：宋

我享我將，罄茲精意。
陟降左右，維天與契。
齋明乃心，祗肅在位。
於萬斯年，百福來備。
理宗朝享三首·寧宗室用《大安》。
作者：郊廟朝會歌辭
朝代：宋

帝德之休，恭儉淵懿。
三十一年，謹終如始。
升祔在宮，祖功並美。
民懷有仁，何千萬世。
理宗朝享三首·皇帝升降用《乾安》。
作者：郊廟朝會歌辭
朝代：宋

於皇祖宗，清廟奕奕。
威靈在天，不顯惟德。
垂裕鴻延，詒謀燕翼。
孝孫格斯，受祉罔極。
理宗朝享三首·迎神用《興安》。九奏。
作者：郊廟朝會歌辭
朝代：宋

秬鬯既將，黄鍾具奏。
瞻望真游，僾若有慕。
於皇列聖，在帝左右。
雲車具來，以妥以侑。
皇后廟十五首·亞獻用《恭安》。
作者：郊廟朝會歌辭
朝代：宋

宗臣率禮，步玉鏘鏘。
吉蠲斯獻，百祿是將。
皇后廟十五首·元德皇后室用《興安》。
作者：郊廟朝會歌辭
朝代：宋

爲太宗后，爲天下母。
誕聖繼明，膺乾作主。
玉振金相，蘭芬桂芳。
於萬斯年，永奉烝嘗。
皇后廟十五首·司徒捧俎用《豐安》。徹同。
作者：郊廟朝會歌辭
朝代：宋

恪恭奉祀，祗薦犧牲。
九成爰奏，有俎斯盈。
皇后廟十五首·太尉行用《舒安》。
作者：郊廟朝會歌辭
朝代：宋

服章觀象，山龍是則。
容止蹌蹌，威儀翼翼。
皇后廟十五首·孝惠皇后室用《奉安》。
作者：郊廟朝會歌辭
朝代：宋

初陽作配，內助惟賢。
柔順中積，英徽外宣。
神宮有侐，明祀惟虔。
歆誠降祐，於萬斯年。
皇后廟十五首·孝章皇后室用《懿安》。
作者：郊廟朝會歌辭
朝代：宋

猗那淑聖，象應資生。
配天作合，與日齊明。
椒宮垂範，彤史揚名。
聿修毖祀，永奉粢盛。
皇后廟十五首·懿德皇后室用《順安》。
作者：郊廟朝會歌辭
朝代：宋

王門稟慶，帝族惟賢。
功存內治，德協靜專。
流芳圖史，垂範紘綖。
新廟有侐，祀禮昭然。
皇后廟十五首·淑德皇后室用《嘉安》。
作者：郊廟朝會歌辭
朝代：宋

明明英媛，德備椒庭。
籩豆有踐，黍稷匪馨。
靜嘉致薦，容與昭靈。
精意以達，顧享來寧。
皇后廟十五首·終獻用《順安》。
作者：郊廟朝會歌辭
朝代：宋

薦獻有終，禮容斯穆。
以奉嘉觴，以膺多福。
皇后廟十五首·莊懷皇后室用《永安》。
作者：郊廟朝會歌辭
朝代：宋

淑德昭著，至樂和平。
登豆在列，膋香薦誠。
六變合禮，八音諧聲。
穰穰景福，佑我休明。
皇后廟十五首·莊穆皇后室用《理安》。
作者：郊廟朝會歌辭
朝代：宋

曾孫襲慶，柔祇育德。
正位居體，其儀不忒。
教被宮壺，化行邦國。
祝史正辭，垂裕無極。
皇后廟十五首·迎神用《肅安》。
作者：郊廟朝會歌辭
朝代：宋

閟宮翼翼，雅樂洋洋。
牲器肅設，几筵用張。
飾以明備，秩其令芳。
神兮來格，風動雲翔。
皇后廟十五首·送神用《歸安》。
作者：郊廟朝會歌辭
朝代：宋

明禋告畢，靈輅難留。
升雲杳邈，整馭優游。
誠深嘉栗，禮罄欽修。
豐融垂佑，以永洪休。
皇后廟十五首·酌獻孝明皇后室用《惠安》。
作者：郊廟朝會歌辭
朝代：宋

祀事孔明，廟室惟肅。
鉶登籩豆，金石絲竹。
既灌既薦，允恭允穆。
奉神如在，以介景福。
皇后廟十五首·飲福用《禧安》。
作者：郊廟朝會歌辭
朝代：宋

彝尊鬯酒，慶佑遂行。
介以純嘏，允答明誠。
皇帝上尊號一首·冊寶入門用《正安》。
作者：郊廟朝會歌辭
朝代：宋

於穆元后，天臨紫宸。
飛緌星拱，建羽林芬。
徽冊是奉，鴻名愈新。
荷茲介祉，永永無垠。
皇祐親享明堂六首·三聖配位奠幣用《信安》。
作者：郊廟朝會歌辭
朝代：宋

祖功宗德啟隆熙，嚴配交修太室祠。
圭幣薦誠知顧享，本支錫羨固邦基。
皇祐親享明堂六首·奠玉幣曰《鎮安》。
作者：郊廟朝會歌辭
朝代：宋

乾亨坤慶育函生，路寢明堂致潔誠。
玉帛非馨期感格，降康億載保登平。
皇祐親享明堂六首·送神用《誠安》。
作者：郊廟朝會歌辭
朝代：宋

我將我享，辟公顯助。
獻終豆徹，禮成樂具。
飾駕上遊，升煙高騖。
神保聿歸，介茲景祚。
皇祐親享明堂六首·酌獻曰《慶安》。
作者：郊廟朝會歌辭
朝代：宋

肅肅路寢，相維明堂。
二儀鑒止，三聖侑旁。
靈期訢合，祠節齊莊。
至誠並貺，降福無疆。
皇祐親享明堂六首·酌獻用《孝安》。
作者：郊廟朝會歌辭
朝代：宋

藝祖造邦，二宗紹德。
肅雍孝享，登配圜極。
先訓有開，菲躬何力。
歆馨錫羨，保民麗億。
皇祐親享明堂六首·降神用《誠安》。
作者：郊廟朝會歌辭
朝代：宋

維聖享帝，維孝嚴親。
肇圖世室，躬展精禋。
鏞鼓既設，籩豆既陳。
至誠攸感，保格上神。
真宗告饗六首·六室加謚用《顯安》。
作者：郊廟朝會歌辭
朝代：宋

欽崇太霄，肅奉徽冊。
大禮克誠，鴻猷有赫。
令芳爰薦，明靈斯格。
照謝垂祥，永懷何極。
真宗告饗六首·告受天書用《瑞安》。
作者：郊廟朝會歌辭
朝代：宋

寶命自天，鴻禧錫祚。
昭晰綠文，氤氳黄素。
玄感薦彰，靈休誕布。
寅奉珍符，聿懷永慕。
真宗告饗六首·太祖、太宗加上尊謚用《顯安》。
作者：郊廟朝會歌辭
朝代：宋

報貺陟封，聿昭典禮。
讓德穹厚，歸功祖禰。
丕顯尊稱，盡善盡美。
寅威孝思，以介蕃祉。
真宗告饗六首·東封畢躬謝酌獻用《封安》。
作者：郊廟朝會歌辭
朝代：宋

奕奕清廟，錫羨詒謀。
升中神嶽，顯允皇猷。
歸格藝祖，昭報靈休。
奉先追遠，盛德益修。
真宗告饗六首·祀汾陰畢躬謝酌獻用《顯安》。
作者：郊廟朝會歌辭
朝代：宋

於昭列聖，休德清明。
威靈如在，享于克誠。
報功厚載，馨薦惟精。
歸格飲至，禮備樂成。
真宗告饗六首·聖祖降親告用《瑞安》。
作者：郊廟朝會歌辭
朝代：宋

於赫聖祖，景靈在天。
神遊來暨，睟容穆然。
誨言昭示，帝胄開先。
齊明欽若，延鴻億年。
真宗奉聖祖玉清昭應宮十一首·亞、終獻用《沖安》。
作者：郊廟朝會歌辭
朝代：宋

太初非有體，至道本無聲。
降迹臨下土，成功陟上清。
至仁敦動植，丕緒啟宗祊。
紫禁承來格，鴻基保永寧。
發祥垂誕告，致孝薦崇名。
廣樂伸欽奉，儲休固太平。
真宗奉聖祖玉清昭應宮十一首·太宗位酌獻用《慶安》。
作者：郊廟朝會歌辭
朝代：宋

明明文考，儲精上蒼。
禮樂明備，溥率賓王。
功德累洽，歷數會昌。
孝思罔極，丕祐無疆。
真宗奉聖祖玉清昭應宮十一首·太祖位酌獻用《慶安》。
作者：郊廟朝會歌辭
朝代：宋

赫赫藝祖，受命高穹。
威加海外，化浹區中。
發祥宗祏，錫祐眇沖。
欽承積德，勵翼精衷。
真宗奉聖祖玉清昭應宮十一首·奉饌用《吉安》。
作者：郊廟朝會歌辭
朝代：宋

發祥有自，介福無疆。
紛綸丕應，保佑下方。
嘉薦斯備，雅奏具揚。
寅威洞達，監眄昭章。
真宗奉聖祖玉清昭應宮十一首·奉香用《靈安》。
作者：郊廟朝會歌辭
朝代：宋

芳氣上浹，飈馭下臨。
紹承丕緒，永勵精明。
氤氳成霧，葱鬰垂陰。
虔恭對越，介祉攸欽。
真宗奉聖祖玉清昭應宮十一首·徹饌用《吉安》。
作者：郊廟朝會歌辭
朝代：宋

雕俎在御，飈駕聞聲。
真遊斯降，旨酒斯盈。
大樂云闋，大禮云成。
徹彼常薦，罄此明誠。
真宗奉聖祖玉清昭應宮十一首·玉皇位酌獻用《慶安》。
作者：郊廟朝會歌辭
朝代：宋

無體之體，强名之名。
監觀萬宇，統治九清。
真期保祐，瑞命昭明。
乾乾翼翼，祗答財成。
真宗奉聖祖玉清昭應宮十一首·聖祖位酌獻用《慶安》。
作者：郊廟朝會歌辭
朝代：宋

於昭靈貺，誕啟鴻源。
功濟庶彙，慶流後昆。
蘭肴登俎，桂酒盈尊。
俯迴飈駕，永庇雲孫。
真宗奉聖祖玉清昭應宮十一首·送聖用《真安》。
作者：郊廟朝會歌辭
朝代：宋

精心既達，真遊允臻。
禮容斯舉，福應惟醇。
將整僊馭，言還上旻。
永存嘉貺，用泰烝民。
真宗奉聖祖玉清昭應宮十一首·降聖用《真安》。
作者：郊廟朝會歌辭
朝代：宋

巍巍真宇，奕奕殊庭。
規模太紫，炳煥丹青。
元命祗答，大猷是經。
多儀有踐，丕應無形。
肆設金石，聲聞杳冥。
佇迴飈馭，永祐基扃。
真宗奉聖祖玉清昭應宮十一首·飲福用《慶安》。
作者：郊廟朝會歌辭
朝代：宋

明明始祖，誕啟慶基。
翼翼後嗣，虔奉孝思。
精潔斯達，祉福咸宜。
于以報貺，于以受釐。
真宗御製二首·亞獻、終獻用《平晉樂》。
作者：郊廟朝會歌辭
朝代：宋

五代衰替，六合携離。
封疆竊據，兵甲競馳。
天顧黎獻，塗炭可悲。
帝啟靈命，濬哲應期。
皇祖丕變，金鉞俄麾。
率土執贄，獷俗來儀。
瞻彼大鹵，竊此餘基。
獨迷文告，莫畏天威。
神宗繼統，璿圖有輝。
尚安蠢爾，罔懷格思。
六飛夙駕，萬旅奉辭。
徯來發詠，不陣行師。
雲旗先路，壺漿塞岐。
天臨日照，宸慮通微。
前歌後舞，人心悅隨。
要領自得，智力何施。
風移僭冒，政治淳熙。
書文混一，盛德咸宜。
干戈倒載，振振言歸。
誕昭七德，永定九圍。
真宗御製二首·奠瓚用《萬國朝天》。
作者：郊廟朝會歌辭
朝代：宋

鴻源濬發，睿圖誕彰。
高明錫羨，累洽延祥。
巍巍藝祖，溥率賓王。
煌煌文考，區宇大康。
珍符昭顯，寶曆綿長。
物性茂遂，民俗阜昌。
甫田多稼，禾黍穰穰。
含生嘉育，鳥獸蹌蹌。
八紘統域，九服要荒。
沐浴惠澤，祗畏典常。
隔谷分壤，望斗辨方。
並襲冠带，來奉圭璋。
峨峨雙闕，濟濟明堂。
諸侯執帛，天后當陽。
何以辨等，衮衣繡裳。
何以褒德，輅車乘黄。
聲明煥赫，雅頌汪洋。
啟茲丕緒，祐我無疆。
大統斯集，大樂斯揚。
俯隆宗祏，仰繼穹蒼。
真宗汾陰禮畢親謝元德皇后室三首·奉俎用《豐安》。
作者：郊廟朝會歌辭
朝代：宋

樂鏗金石，俎奉犧牲。
九成斯奏，五教爰行。
真宗汾陰禮畢親謝元德皇后室三首·迎神用《肅安》。
作者：郊廟朝會歌辭
朝代：宋

閟宮奕奕，韶樂洋洋。
牲幣虔布，几筵肅張。
醴泉淳美，嘉肴潔香。
俟神來格，降彼帝鄉。
真宗汾陰禮畢親謝元德皇后室三首·送神用《理安》。
作者：郊廟朝會歌辭
朝代：宋

鸞驂復整，鶴駕難留。
白雲縹緲，紫府深幽。
廟雖載止，神無不游。
垂佑皇宋，以永鴻休。
祀先蠶六首·亞、終獻用《惠安》。
作者：郊廟朝會歌辭
朝代：宋

日吉辰良，禮備樂作。
精誠內孚，俎豆交錯。
升歌清越，侑此三爵。
黎民不寒，幽顯同樂。
祀先蠶六首·初獻盥洗、升殿用《翊安》。降同。
作者：郊廟朝會歌辭
朝代：宋

靈修戾止，詔以毛血。
既盥而帨，尊爵蠲潔。
金石諧宛，登降有節。
宜顧宜饗，情文不越。
祀先蠶六首·奠幣用《娛安》。
作者：郊廟朝會歌辭
朝代：宋

化日初長，時當暮春。
蠶事方興，惟后惟嬪。
絲纊御冬，殘生濟人。
敢忘報本，篚幣是陳。
祀先蠶六首·迎神用《明安》。
作者：郊廟朝會歌辭
朝代：宋

功被寰宇，㒩蟲之靈。
有神司之，以生以成。
典禮有初，祀事講明。
孔蓋翠旌，降集于庭。
祀先蠶六首·送神用《祥安》。
作者：郊廟朝會歌辭
朝代：宋

神之來矣，靈風肅然。
云胡不留，歸旐有翩。
乃舉舊典，歲以告虔。
降福我邦，於萬斯年。
祀先蠶六首·酌獻用《美安》。
作者：郊廟朝會歌辭
朝代：宋

盛服承祀，出自公桑。
衣不羽皮，利及萬方。
百味旨酒，有飶其香。
神其歆止，洋洋在傍。
祗奉天書六首 奉香酌獻用《瑞安》。 其一
作者：郊廟朝會歌辭
朝代：宋

謂天蓋高，惟皇合德。
倬彼靈章，圖書是錫。
眷命諄諄，被以遐曆。
膺籙告成，虔恭欽翼。
祗奉天書六首 奉香酌獻用《瑞安》。 其二
作者：郊廟朝會歌辭
朝代：宋

地屆興王，祥開圖籙。
典禮昭成，祺祥交屬。
大輅逶迤，卿雲紛鬰。
祐我含靈，錫茲介福。
祗奉天書六首·升降用《靈文》。
作者：郊廟朝會歌辭
朝代：宋

旻穹無聲，惟德是輔。
降監錫符，垂文篆素。
孝瑞紀封，英聲載路。
既壽而昌，篤天之祜。
祗奉天書六首·含芳園用《瑞安》。
作者：郊廟朝會歌辭
朝代：宋

運格熙盛，將封介丘。
禮神之域，瑞命殊尤。
靈文荐降，丕顯皇猷。
聖心肅奉，永洽鴻休。
祗奉天書六首·朝元殿酌獻用《瑞安》。
作者：郊廟朝會歌辭
朝代：宋

妙道非常，神變無方。
惟天輔德，靈貺誕章。
玄文昭錫，寶曆彌昌。
禮崇明祀，式薦馨香。
祗奉天書六首·泰山社首壇升降用《瑞安》。
作者：郊廟朝會歌辭
朝代：宋

玄穹眷懷，寶符申錫。
垂露騰文，粲然靈迹。
發祥吉圖，純熙寫奕。
登薦欽崇，式昭天曆。
祫享八首·光宗室酌獻用《大承》。
作者：郊廟朝會歌辭
朝代：宋

於皇光宗，握符御極。
昭哉嗣服，惟仁與德。
勤施於民，靡有暇逸。
萬年之思，永奠宗祏。
祫享八首·初獻、順祖酌獻用《大寧》。
作者：郊廟朝會歌辭
朝代：宋

於赫皇祖，濬發其祥。
德盛流遠，奕世彌昌。
孝孫有慶，嘉薦令芳。
神保是享，錫羨無疆。
祫享八首·翼祖酌獻用《興安》。
作者：郊廟朝會歌辭
朝代：宋

上天眷命，佑我丕基。
翼翼皇祖，不耀其輝。
積厚流長，福祿攸宜。
祀事孔時，曾孫篤之。
祫享八首·送神用《興安》。
作者：郊廟朝會歌辭
朝代：宋

合祭大事，因時發天。
翼翼孝思，三獻禮虔。
神兮樂康，飈馭言旋。
永福後人，於千萬年。
祫饗回升樓·其一
作者：郊廟朝會歌辭
朝代：宋

饗于宗祧，維聖之孝。
驂騰素虬，還歸自廟。
端闈百常，聳環七校。
萬邦傾瞻，天若覆燾。
祫饗回升樓·其三
作者：郊廟朝會歌辭
朝代：宋

渙號爰發，皇敷至仁。
幽隠盡達，洪德日新。
國容肅穆，天宇晏溫。
惠浹四遠，富壽無垠。
祫饗回升樓·其二
作者：郊廟朝會歌辭
朝代：宋

端闈壯麗，羽衛驍騰。
天儀畢曄，如日之昇。
千官景從，萬宇仰承。
輝光四充，介福其膺。
祫饗太廟·其一
作者：郊廟朝會歌辭
朝代：宋

猗我僖祖，德潜而充。
慶之所基，日茂以崇。
施及後嗣，天命有融。
廟歌載之，播于無窮。
祫饗太廟·其一〇
作者：郊廟朝會歌辭
朝代：宋

嘉牲在俎，廣樂在庭。
其所將者，曰躬曰誠。
神兮來歆，以安以寧。
以錫壽嘏，惟皇是膺。
祫饗太廟·其一一
作者：郊廟朝會歌辭
朝代：宋

鋪昭典禮，誕合神靈。
饗通純孝，治感至馨。
鬰香既祼，聖酒來寧。
膺茲福祿，萬壽益齡。
祫饗太廟·其一三
作者：郊廟朝會歌辭
朝代：宋

樂統大安，舞昭盛德。
合奏允諧，孔容有翼。
秉翟言竣，總干是力。
簫勺之仁，參和萬國。
祫饗太廟·其一二
作者：郊廟朝會歌辭
朝代：宋

禮備樂成，祖考來格。
有嚴有翼，天子孝德。
臣工在庭，罔不祗飭。
玉爵之華，執如弗克。
祫饗太廟·其一五
作者：郊廟朝會歌辭
朝代：宋

帝還于次，佩玉其徐。
帝色不渝，罔解如初。
凡百府司，各祗乃位。
敢不肅恭，以訖爾事。
祫饗太廟·其一四
作者：郊廟朝會歌辭
朝代：宋

靈其顧思，降福來萃。
天子受之，餕爾在位。
神既享矣，福既均矣。
豆斯徹矣，禮之成矣。
祫饗太廟·其七
作者：郊廟朝會歌辭
朝代：宋

皇皇在宥，品物由庚。
文教純被，武功告成。
流頌樂府，擁休宗祊。
帝奉祼瓚，欽哉孝誠。
祫饗太廟·其三
作者：郊廟朝會歌辭
朝代：宋

清廟有嚴，觀德惟祖。
裕典時修，親尊並序。
以祼以獻，禮交樂舉。
靈其醉止，篤我純祐。
祫饗太廟·其九
作者：郊廟朝會歌辭
朝代：宋

瑟彼良玉，薦于明靈。
宸襟蠲潔，鬰鬯芬馨。
牲牢在俎，金石在庭。
莫重者祼，慈嘏來寧。
祫饗太廟·其二
作者：郊廟朝會歌辭
朝代：宋

皇矣烈祖，次于僖宮。
燕貽憑厚，德遠而隆。
尊昭綴穆，合食惟豐。
孝孫奠爵，福嘏來同。
祫饗太廟·其五
作者：郊廟朝會歌辭
朝代：宋

景炎啟旦，寶系開基。
登俎如在，縮鬯有儀。
明靈昭格，孝饗肅祗。
福茨綿瓞，罄宇均禧。
祫饗太廟·其八
作者：郊廟朝會歌辭
朝代：宋

赫赫閟宮，肇親合食。
玉步徊翔，大姿嚴翼。
洗奠交舉，堂除並飭。
禮賓無違，神其昭格。
祫饗太廟·其六
作者：郊廟朝會歌辭
朝代：宋

明明聖宗，大定區宇。
永懷奉先，闕禮茲舉。
惟德是馨，冀格我祖。
萬嗣其昌，繄神之祐。
祫饗太廟·其四
作者：郊廟朝會歌辭
朝代：宋

洪緒載德，盛際講儀。
精崇祫事，恭展孝思。
肸蠁錫羨，齊莊受釐。
猗歟馨烈，垂貺本支。
祭九鼎十二首·亞、終獻用《成安》。
作者：郊廟朝會歌辭
朝代：宋

黄流在中，惟馨香祀。
於薦于神，爰祗厥事。
禮從多儀，以進爲文。
尊斝三獻，昭示孔勤。
祭九鼎十二首·亞、終獻用《文安》。
作者：郊廟朝會歌辭
朝代：宋

工祝致辭，黄流協鬯。
爰登清歌，載期神享。
噫予誠心，精禋是虔。
嘉予陳祀，豐盈豆籩。
祭九鼎十二首·冬至，寶鼎奠幣用《明安》。
作者：郊廟朝會歌辭
朝代：宋

秉心齊明，奉牲博碩。
匏絲鏗陳，冠佩儼飾。
其肆其將，明神來格。
執奠維何，猗歟幣帛。
祭九鼎十二首·夏至，彤鼎酌獻用《成安》。
作者：郊廟朝會歌辭
朝代：宋

犧尊將將，徂基自堂。
牲牷肥腯，鼓鐘喤喤。
肆予醴齊，椒馨飶香。
聿來歆顧，天祚永昌。
祭九鼎十二首·奉饌用《豐安》。
作者：郊廟朝會歌辭
朝代：宋

粢盛既豐，牲牢既充。
展茲熙事，溫溫其恭。
惟明欣欣，燔炙芬芬。
保乎天子，繁祉荐臻。
祭九鼎十二首·帝鼐降神用《景安》。
作者：郊廟朝會歌辭
朝代：宋

日號丙丁，方號中央。
德惟其時，蠲吉是將。
夫何飲之，黄流玉瓚。
夫何食之，有陳伊饌。
祭九鼎十二首·春分，蒼鼎亞、終獻用《成安》。
作者：郊廟朝會歌辭
朝代：宋

法乾剛兮，鑄鼎奠方。
涓嘉旦兮，齊明迎祥。
胡爲持幣，維箱及筥。
胡爲和羹，有錡維釜。
祭九鼎十二首·秋分，皛鼎亞、終獻用《成安》。
作者：郊廟朝會歌辭
朝代：宋

神宮巍巍，庭燎有輝。
聲諧備樂，物陳豐儀。
清酤既載，酌言獻之。
惟神醉止，聿來蕃釐。
祭九鼎十二首·立冬，魁鼎迎神用《凝安》。
作者：郊廟朝會歌辭
朝代：宋

時運而冬，乃神玄冥。
陰陽相推，豐年以成。
越陳嘉肅，牲牢粢盛。
來享來依，監于明誠。
祭九鼎十二首·立夏，岡鼎迎神用《凝安》。
作者：郊廟朝會歌辭
朝代：宋

我方東南，我日朱明。
爰因其時，鼎以岡名。
粢盛既馨，牲牷既盈。
佑我皇家，巽令風行。
祭九鼎十二首·立秋，阜鼎酌獻用《成安》。
作者：郊廟朝會歌辭
朝代：宋

明德崇享，磬筦鏘鏘。
鏗兮佩舉，峨冠齊莊。
肆陳有序，承箱是將。
其牲伊何，籩豆大房。
祭九鼎十二首·酌獻用《成安》。
作者：郊廟朝會歌辭
朝代：宋

罍之初登，其儀昭陳。
罍之既祼，其香升聞。
神心嘉止，於焉欣欣。
貽我有年，穰穰其仁。
章獻明肅皇太后恭謝太廟·其一
作者：郊廟朝會歌辭
朝代：宋

於穆宋廟，肇允基扃。
文母來獻，國祚咸寧。
永言昭格，式薦惟馨。
亦既降止，聿柄神靈。
章獻明肅皇太后恭謝太廟·其一〇
作者：郊廟朝會歌辭
朝代：宋

赫赫皇祖，萬邦之君。
功崇偃革，德盛興文。
聖謨宏達，至教氤氳。
子孫百世，祗薦苾芬。
章獻明肅皇太后恭謝太廟·其一一
作者：郊廟朝會歌辭
朝代：宋

巍巍新廟，穆穆真皇。
德符二聖，仁洽萬方。
墜典咸秩，鴻儀用彰。
威靈如在，時思不忘。
章獻明肅皇太后恭謝太廟·其一三
作者：郊廟朝會歌辭
朝代：宋

籥翟既備，干戚是陳。
德業昭著，用和神人。
章獻明肅皇太后恭謝太廟·其一二
作者：郊廟朝會歌辭
朝代：宋

苾芬既薦，溥碩咸陳。
禮備樂舉，先後有倫。
以奉七室，齊潔惟寅。
皇靈斯享，福祥薦臻。
章獻明肅皇太后恭謝太廟·其一五
作者：郊廟朝會歌辭
朝代：宋

九奏合兮僾然來，百禮成兮欻爾回。
想霜馭兮望天闕，八音闋兮心悠哉。
章獻明肅皇太后恭謝太廟·其一四
作者：郊廟朝會歌辭
朝代：宋

牲牷腯肥，粢盛豐潔。
三獻用行，萬舞復列。
禮儀克成，樂奏將闋。
神保聿歸，玉豆斯徹。
章獻明肅皇太后恭謝太廟·其七
作者：郊廟朝會歌辭
朝代：宋

奕奕清廟，巍巍帝基。
詒謀積德，累洽熏熙。
粢盛豐潔，禮容肅祗。
俯歆明薦，永錫蕃禧。
章獻明肅皇太后恭謝太廟·其三
作者：郊廟朝會歌辭
朝代：宋

懿彼靈龜，在宮之池。
芳蓮是託，千歲奇姿。
祼將清廟，播于聲詩。
神降之吉，永保壽祺。
章獻明肅皇太后恭謝太廟·其九
作者：郊廟朝會歌辭
朝代：宋

英英藝祖，出震承乾。
握圖撫運，卜祚延年。
衣冠在廟，威靈在天。
永錫無疆，子孫保焉。
章獻明肅皇太后恭謝太廟·其二
作者：郊廟朝會歌辭
朝代：宋

九奏允諧，皇靈來暨。
備物芬馨，昭違精意。
升降有儀，群臣序位。
享于克誠，萬福攸至。
章獻明肅皇太后恭謝太廟·其五
作者：郊廟朝會歌辭
朝代：宋

太宮爾肅，烈祖巍巍。
上炳淳耀，下流德暉。
詒謀燕翼，奄宅邦畿。
子孫千億，歷數同歸。
章獻明肅皇太后恭謝太廟·其八
作者：郊廟朝會歌辭
朝代：宋

赤符啟祚，長發其祥。
靈源自遠，帝運重光。
載潔籩豆，恭薦令芳。
致成翼翼，降福穰穰。
章獻明肅皇太后恭謝太廟·其六
作者：郊廟朝會歌辭
朝代：宋

乃祖齊聖，綿瓞其昌。
源流濬邈，統祚悠長。
如聞肅僾，有飶馨香。
監觀垂祐，萬葉儲祥。
章獻明肅皇太后恭謝太廟·其四
作者：郊廟朝會歌辭
朝代：宋

潔爾犧牲，既角且騂。
玉俎奉將，式表純精。
祖宗斯享，毖祀以成。
福祿來降，邦祚隆平。
納火祀大辰十二首·亞、終獻用《文安》。
作者：郊廟朝會歌辭
朝代：宋

幣玉肅陳，笙簧具舉。
桂醑浮觴，瓊羞溢俎。
禮有三獻，式和且序。
神具醉止，慶流寰宇。
納火祀大辰十二首·升殿用《正安》。
作者：郊廟朝會歌辭
朝代：宋

猗與明壇，右平左墄。
冕服斯皇，玉珮有節。
陟降惟寅，匪徐匪疾。
式崇大祀，禮文咸秩。
納火祀大辰十二首·商丘宣明王位奠幣用《嘉安》。
作者：郊廟朝會歌辭
朝代：宋

恭惟火正，自陶唐氏。
邑于商丘，配食辰祀。
有功在民，有德在位。
敢替典常，惟恭奉幣。
納火祀大辰十二首·大辰位奠玉幣用《嘉安》。
作者：郊廟朝會歌辭
朝代：宋

金行序晚，玉露晨清。
齊戒豐潔，肅恭神明。
嘉幣惟量，嘉玉惟精。
于以奠之，庶幾來聽。
納火祀大辰十二首·大辰位酌獻用《祐安》。
作者：郊廟朝會歌辭
朝代：宋

庶功備矣，休德昭明。
天地釀和，鬰鬯斯清。
玉瓚以酌，瑶觴載盈。
周流常羊，來燕來寧。
納火祀大辰十二首·宣明王位酌獻用《祐安》。
作者：郊廟朝會歌辭
朝代：宋

廣大建祀，式崇其配。
馨香在茲，清酒既載。
穆穆有暉，洋洋如在。
聿懷嘉慶，繄神之賚。
納火祀大辰十二首·捧俎用《豐安》。
作者：郊廟朝會歌辭
朝代：宋

萬彙攸成，四方寧謐。
工祝致告，普存民力。
迺薦斯牲，爲俎孔碩。
介以繁祉，式和民則。
納火祀大辰十二首·送神用《理安》。
作者：郊廟朝會歌辭
朝代：宋

神靈降鑒，天地回旋。
惟馨薦矣，既醉歆焉。
諸宰斯徹，式禮莫愆。
隤祉降祥，天子萬年。
紹定三年壽明仁福慈睿皇太后冊寶九首·其一
作者：郊廟朝會歌辭
朝代：宋

思齊聖母，媲于周任。
體乾履坤，博厚洪深。
七袠既啟，萬壽自今。
昕庭發號，式昭德音。
紹定三年壽明仁福慈睿皇太后冊寶九首·其七
作者：郊廟朝會歌辭
朝代：宋

邇臣跪奏，嚴辦必恭。
乃御褘褕，升于殿中。
慈顔雍穆，和氣沖融。
芳流清史，傳之無窮。
紹定三年壽明仁福慈睿皇太后冊寶九首·其三
作者：郊廟朝會歌辭
朝代：宋

帝闕肅開，天階坦履。
霓旌羽蓋，導儀護衛。
匪誇雕瑑，匪矜繁麗。
茲謂盛儀，億載千歲。
紹定三年壽明仁福慈睿皇太后冊寶九首·其九
作者：郊廟朝會歌辭
朝代：宋

皇文既舉，慶禮告虔。
肇自宮闈，格于幅員。
子稱母壽，母謂子賢。
陟降在茲，隆名際天。
紹定三年壽明仁福慈睿皇太后冊寶九首·其二
作者：郊廟朝會歌辭
朝代：宋

煌煌儀物，繹繹鼓鐘。
奉茲寶冊，至于階東。
上公相儀，列辟盡恭。
拜手慈宸，福如華嵩。
紹定三年壽明仁福慈睿皇太后冊寶九首·其五
作者：郊廟朝會歌辭
朝代：宋

皇儀有煒，綵舁次升。
沈沈邃殿，穆穆天廷。
坤德罙隆，皇圖永寧。
咨爾廷臣，攝齊以登。
紹定三年壽明仁福慈睿皇太后冊寶九首·其八
作者：郊廟朝會歌辭
朝代：宋

徽音孔昭，寶傳斯刻。
金昭玉粹，有燁斯冊。
載祈載祝，以燕以翼。
寶之萬年，與宋無極。
紹定三年壽明仁福慈睿皇太后冊寶九首·其六
作者：郊廟朝會歌辭
朝代：宋

壽爲福先，明燭物表。
仁沾動植，福齊穹昊。
曰慈與睿，並崇丕號。
演而申之，萬世永保。
紹定三年壽明仁福慈睿皇太后冊寶九首·其四
作者：郊廟朝會歌辭
朝代：宋

金堅玉純，文郁禮縟。
來從帝所，作瑞王國。
天開地闢，日熙春燠。
茲謂盛事，永燕茀祿。
紹熙元年恭上壽聖皇太后至尊壽皇聖帝壽成皇后尊號冊寶十四首·其一
作者：郊廟朝會歌辭
朝代：宋

帝受內禪，紀元紹熙。
欽崇慈親，孝心肅祗。
迺建顯號，迺蕆丕儀。
發冊廣庭，聲歌侑之。
紹熙元年恭上壽聖皇太后至尊壽皇聖帝壽成皇后尊號冊寶十四首·其一〇
作者：郊廟朝會歌辭
朝代：宋

涓辰協吉，時維春元。
上冊三殿，曠古無前。
思齊重闈，積慶有源。
是尊是崇，帝心載虔。
紹熙元年恭上壽聖皇太后至尊壽皇聖帝壽成皇后尊號冊寶十四首·其一一
作者：郊廟朝會歌辭
朝代：宋

丕赫有宋，三聖授受。
誰其助之，繄我太母。
東朝受冊，飲此春酒。
聖子神孫，密侍左右。
紹熙元年恭上壽聖皇太后至尊壽皇聖帝壽成皇后尊號冊寶十四首·其一三
作者：郊廟朝會歌辭
朝代：宋

鞠育保護，母道備矣。
密贊親傳，德其至矣。
綵服來朝，慈容有喜。
既受鴻名，又多受祉。
紹熙元年恭上壽聖皇太后至尊壽皇聖帝壽成皇后尊號冊寶十四首·其一二
作者：郊廟朝會歌辭
朝代：宋

坤德益崇，天壽平格。
慶流萬世，子孫千億。
刻玉範金，鋪張赫奕。
惟昔姜任，則莫我匹。
紹熙元年恭上壽聖皇太后至尊壽皇聖帝壽成皇后尊號冊寶十四首·其一四
作者：郊廟朝會歌辭
朝代：宋

仰瞻慈闈，登進寶冊。
惟時𣊓御，祗率厥職。
曰壽曰名，母兮兼得。
儷我尊父，億載無極。
紹熙元年恭上壽聖皇太后至尊壽皇聖帝壽成皇后尊號冊寶十四首·其七
作者：郊廟朝會歌辭
朝代：宋

瑟彼華玉，篆魚鈕龍。
與冊並登，咨爾上公。
詠以歌詩，協之鼓鐘。
是陟是降，靡有弗恭。
紹熙元年恭上壽聖皇太后至尊壽皇聖帝壽成皇后尊號冊寶十四首·其三
作者：郊廟朝會歌辭
朝代：宋

巍巍天宮，洞開閶闔。
旗常葳蕤，劍佩雜沓。
寶冊啟行，法駕繼發。
鑠哉盛典，快臯胥悅。
紹熙元年恭上壽聖皇太后至尊壽皇聖帝壽成皇后尊號冊寶十四首·其九
作者：郊廟朝會歌辭
朝代：宋

大哉乾元，既極形容。
坤元德至，實與比隆。
寶冊並登，勒崇垂鴻。
相我縟儀，肅肅雍雍。
紹熙元年恭上壽聖皇太后至尊壽皇聖帝壽成皇后尊號冊寶十四首·其二
作者：郊廟朝會歌辭
朝代：宋

鐘鼓交作，文物咸備。
彤庭玉階，天子是蒞。
咨爾輔臣，展采錯事。
輔臣稽首，敢不率禮。
紹熙元年恭上壽聖皇太后至尊壽皇聖帝壽成皇后尊號冊寶十四首·其五
作者：郊廟朝會歌辭
朝代：宋

玉璽瑶編，禮容畢具。
穆穆至尊，華殿是御。
德配有虞，紹唐授禹。
於萬斯年，受天之祜。
紹熙元年恭上壽聖皇太后至尊壽皇聖帝壽成皇后尊號冊寶十四首·其八
作者：郊廟朝會歌辭
朝代：宋

天祐皇家，慶集重闈。
寶兮揚名，冊兮流徽。
金支秀華，盛容祲威。
詔我近弼，相禮不違。
紹熙元年恭上壽聖皇太后至尊壽皇聖帝壽成皇后尊號冊寶十四首·其六
作者：郊廟朝會歌辭
朝代：宋

慈皇天臨，睟表怡怡。
欽哉聖子，親奉玉巵。
鼇抃嵩呼，歡浹華夷。
邇臣捧冊，是恪是祗。
紹熙元年恭上壽聖皇太后至尊壽皇聖帝壽成皇后尊號冊寶十四首·其四
作者：郊廟朝會歌辭
朝代：宋

仰止皇居，九門載闢。
麗日重光，非煙五色。
雷動萬乘，雲從百辟。
咫尺重霄，鞠躬屏息。
紹熙別廟二首·安恭皇后室酌獻用《歆安》。
作者：郊廟朝會歌辭
朝代：宋

美詠河洲，德嬪媯汭。
徽音如存，肇修祀事。
縮以包茅，酌以醴齊。
靈來顧歆，降福攸備。
紹熙別廟二首·安穆皇后室酌獻用《歆安》。
作者：郊廟朝會歌辭
朝代：宋

祥發俔天，符彰夢日。
有懷慈容，孝享廟室。
泰尊是酌，旨酒嘉栗。
靈其格思，祚以元吉。
紹熙四年加上壽聖皇太后尊號八首·其一
作者：郊廟朝會歌辭
朝代：宋

德厚重闈，沖澹粹穆。
何以名之，惟慈惟福。
寶鏤精鏐，冊鎸華玉。
物盛禮崇，丕昭群目。
紹熙四年加上壽聖皇太后尊號八首·其七
作者：郊廟朝會歌辭
朝代：宋

懿典大冊，陳儀邃深。
怡怡愉愉，寶坐是臨。
重綵儼侍，罙展肅心。
三宮協慶，永播徽音。
紹熙四年加上壽聖皇太后尊號八首·其三
作者：郊廟朝會歌辭
朝代：宋

煌煌冊寶，天子受之。
言徐其行，肅展迺儀。
其儀維何，劍佩黄麾。
鸞駕清蹕，聳瞻九逵。
紹熙四年加上壽聖皇太后尊號八首·其二
作者：郊廟朝會歌辭
朝代：宋

於皇帝室，休運貽孫。
重熙疊慶，祗進號榮。
爰授茲冊，必躬必親。
天子聖孝，萬邦儀刑。
紹熙四年加上壽聖皇太后尊號八首·其五
作者：郊廟朝會歌辭
朝代：宋

既肅琨庭，載升金戺。
迺導迺陪，威儀濟濟。
天步繼臨，孝誠備矣。
聲容孔昭，中外悅喜。
紹熙四年加上壽聖皇太后尊號八首·其八
作者：郊廟朝會歌辭
朝代：宋

寶冊既奉，祗誦迺言。
仁深慶衍，益顯益尊。
和聲協氣，充溢乾坤。
並受伊嘏，聖子神孫。
紹熙四年加上壽聖皇太后尊號八首·其六
作者：郊廟朝會歌辭
朝代：宋

琱輿彩仗，祗詣慈宮。
寶冊前奉，龍挾雲從。
言備茲禮，于宮之中。
惟天子孝，於昭祲容。
紹熙四年加上壽聖皇太后尊號八首·其四
作者：郊廟朝會歌辭
朝代：宋

熙辰禮備，濟濟雍雍。
言奉斯冊，重親之宮。
宮帷既敞，協氣感通。
皇儀親展，壽祉無窮。
紹興二十九年顯仁皇后祔廟一首·酌獻用《歆安》。
作者：郊廟朝會歌辭
朝代：宋

恭惟聖母，躋祔孔時。
陳羞宗祏，徼福坤儀。
鍾鼓惟序，牲玉載祗。
於皇來格，永介丕基。
紹興二十八年祀圜丘·亞獻用《正安》。
作者：郊廟朝會歌辭
朝代：宋

陽丘其高，神祇並位。
既奠厥玉，既奉厥醴。
亦有嘉德，克相毖祀。
旨酒載爵，以成熙事。
紹興二十八年祀圜丘·入小次用《乾安》。
作者：郊廟朝會歌辭
朝代：宋

恭展美報，聿修上儀。
禮樂和節，登降適宜。
德焉斯親，神靡不娭。
海內承福，式固邦基。
紹興二十八年祀圜丘·再詣盥洗用《乾安》。
作者：郊廟朝會歌辭
朝代：宋

帝出于震，巽惟潔齊。
神明其德，迺稱禋柴。
惟茲吉蠲，昭事聿懷。
重盥而祀，敷錫孔皆。
紹興二十八年祀圜丘·出小次位用《乾安》。
作者：郊廟朝會歌辭
朝代：宋

爰熙紫壇，天地並貺。
來燕來寧，畢陳鬰鬯。
承神至尊，精意所鄉。
告靈饗矣，祉福其暢。
紹興二十八年祀圜丘·升壇用《乾安》。
作者：郊廟朝會歌辭
朝代：宋

帝臨崇壇，媼神其從。
稽古合祛，並侑神宗。
升階奠玉，誠意感通。
貺施鼎來，受福無窮。
紹興二十八年祀圜丘·太宗皇帝位奠玉幣用《化安》。御製。
作者：郊廟朝會歌辭
朝代：宋

赫赫巍巍，及時純熙。
昊天成命，后則受之。
登邁邃古，光被聲詩。
有幣陟配，孫謀所貽。
紹興二十八年祀圜丘·太宗皇帝位酌獻用《韶安》。御製。
作者：郊廟朝會歌辭
朝代：宋

丕鑠帝宗，復受天命。
羣陰猶黷，一戎大定。
奠鬯斯馨，功歌在詠。
佑啟後人，文軌蚤正。
紹興二十八年祀圜丘·太祖皇帝位奠幣用《廣安》。御製。
作者：郊廟朝會歌辭
朝代：宋

明明翼祖，並侑泰壇。
肇造綿宇，王業孔艱。
表正封略，上際下蟠。
躬以大報，亦止于燔。
紹興二十八年祀圜丘·太祖皇帝位酌獻用《彰安》。
作者：郊廟朝會歌辭
朝代：宋

於赫皇祖，創業立極。
肅肅靈命，蕩蕩休德。
嘉觴精潔，雅奏金石。
丕顯神謨，惟後之則。
紹興二十八年祀圜丘·奉俎用《豐安》。
作者：郊廟朝會歌辭
朝代：宋

至大惟天，云何稱德。
展誠致薦，牲用博碩。
誠以牲寓，帝由誠格。
居歆降祥，時萬時億。
紹興二十八年祀圜丘·徹豆用《熙安》。
作者：郊廟朝會歌辭
朝代：宋

燎薌既升，焫膋以潔。
于豆于登，焄蒿有飶。
紫幄熉黄，神其安悅。
將以慶成，薄言盍徹。
紹興二十八年祀圜丘·文舞退、武舞進用《正安》。
作者：郊廟朝會歌辭
朝代：宋

泰元尊臨，富媼繁祉。
於皇祖宗，既昭格止。
奏舞象功，靈其有喜。
永言孝思，盡善盡美。
紹興二十八年祀圜丘·昊天上帝位奠玉幣用《嘉安》。御製。
作者：郊廟朝會歌辭
朝代：宋

上穹昊天，日星垂曜。
照臨下土，王國是保。
維玉與帛，寅恭昭報。
永左右之，欽若至道。
紹興二十八年祀圜丘·昊天上帝位酌獻用《禧安》。御製。
作者：郊廟朝會歌辭
朝代：宋

謁款壇陛，祗祀泰禋。
丘圜自然，可格至神。
桂尊登酌，嘉薦芳新。
靡福菲眇，敷佑下民。
紹興二十八年祀圜丘·望燎用《乾安》。
作者：郊廟朝會歌辭
朝代：宋

謂天蓋高，陽噓而生。
日月列宿，皆天之神。
肆求厥類，與陽俱升。
視燎于壇，以終其勤。
紹興二十八年祀圜丘·望瘞用《乾安》。
作者：郊廟朝會歌辭
朝代：宋

謂地蓋厚，陰翕而成。
社稷羣望，皆地之靈。
肆求厥類，與陰俱凝。
視瘞于坎，以終其勤。
紹興二十八年祀圜丘·皇地祇位奠玉幣用《嘉安》。御製。
作者：郊廟朝會歌辭
朝代：宋

至哉坤厚，隤然止靜。
柔載動植，資始成性。
玉光幣色，璨若其映。
式恭禋祀，有邦之慶。
紹興二十八年祀圜丘·皇地祇位酌獻用《光安》。御製。
作者：郊廟朝會歌辭
朝代：宋

厚德光大，承元之明。
茲潜莩吹，升于昭清。
冰天桂海，咸資化成。
恭酌彝醪，報本惟精。
紹興二十八年祀圜丘·皇帝入中壝用《乾安》。
作者：郊廟朝會歌辭
朝代：宋

帝出于震，巽惟齊明。
律曰姑洗，以示潔清。
我交于神，蠲意必精。
既盥而往，祈鑒斯誠。
紹興二十八年祀圜丘·盥洗用《乾安》。
作者：郊廟朝會歌辭
朝代：宋

帝顧明德，監于克誠。
齊戒滌濯，式示潔清。
郊丘合祛，享意必精。
既盥而薦，熙事備成。
紹興二十八年祀圜丘·詣飲福位用《乾安》。
作者：郊廟朝會歌辭
朝代：宋

帝臨崇壇，媼神其從。
祖宗並歆，福祿攸同。
兵寢刑措，時和歲豐。
其膺受之，將施無窮。
紹興二十八年祀圜丘·送神用《景安》。
作者：郊廟朝會歌辭
朝代：宋

九霄眇邈，神不可求。
何以降之，監德之修。
三獻備成，神不可留。
何以送之，保天之休。
紹興二十八年祀圜丘·還位用《乾安》。
作者：郊廟朝會歌辭
朝代：宋

克昭王業，命成昊天。
泰畤禋燎，八陛惟圓。
肅然威儀，登降周旋。
是謂精享，神監吉蠲。
紹興二十八年祀圜丘·還位用《乾安》。
作者：郊廟朝會歌辭
朝代：宋

帝出于震，孝奏上儀。
燔燎羶薌，神徠燕娭。
肅若舊典，罔或不祗。
既右饗之，翕受蕃釐。
紹興二十八年祀圜丘·還位用《乾安》。
作者：郊廟朝會歌辭
朝代：宋

肆類上帝，懷柔百神。
槀秸既設，珪幣既陳。
精誠潜交，已事而竣。
佑我億載，基圖日新。
紹興二十八年祀圜丘·還內用《采茨》。
作者：郊廟朝會歌辭
朝代：宋

五輅鳴鑾，八神警蹕。
天官景從，莫不祗栗。
祲威盛容，昭哉祖述。
祚我無疆，叶氣充溢。
紹興二十八年祀圜丘·還大次用《乾安》。
作者：郊廟朝會歌辭
朝代：宋

舞具八佾，樂備六成。
大矣孝熙，厲意專精。
已事而竣，回軫還衡。
我應受之，以莫不增。
紹興二十八年祀圜丘·降壇用《乾安》。
作者：郊廟朝會歌辭
朝代：宋

躬展盛儀，天步逡巡。
樂備禮交，嘉玉既陳。
神方安坐，薦祉紛綸。
陟降有容，皇心載勤。
紹興二十八年祀圜丘·降神用《景安》。
作者：郊廟朝會歌辭
朝代：宋

陽動黄宮，日旋南極。
天門蕩蕩，百神受職。
爰熙紫壇，熉黄殊色。
神哉沛來，蓋親有德。
紹興二十八年祀圜丘·飲福用《禧安》。
作者：郊廟朝會歌辭
朝代：宋

八音克諧，降神出祇。
風馬雲車，陟降在茲。
錫我純嘏，我應受之。
一人有慶，燕及羣黎。
紹興享先農十一首·亞獻用《正安》。
作者：郊廟朝會歌辭
朝代：宋

顯相祀事，濟濟鏘鏘。
舉斝酌醴，神其允臧。
紹興享先農十一首·尚書奉俎用《豐安》。
作者：郊廟朝會歌辭
朝代：宋

柔毛剛鬣，或剝或烹。
爲俎孔碩，登薦厥誠。
紹興享先農十一首·徹豆用《歆安》。
作者：郊廟朝會歌辭
朝代：宋

莫重於祭，非禮不成。
籩豆有踐，爾殽既馨。
神具醉止，薦以齊明。
贊徹孔時，釐事斯成。
紹興享先農十一首·文舞退、武舞進用《正安》。
作者：郊廟朝會歌辭
朝代：宋

羽毛干戚，張弛則殊。
進旅退旅，匪棘匪舒。
紹興享先農十一首·皇帝入內壝盥洗用《隆安》。
作者：郊廟朝會歌辭
朝代：宋

大事在祀，齊潔爲先。
既盥而升，奉以周旋。
下觀而化，無敢不蠲。
惟神降格，監厥精虔。
紹興享先農十一首·神農、后稷位奠幣用《嘉安》。
作者：郊廟朝會歌辭
朝代：宋

制爲量幣，厚意是將。
求之以類，各因其方。
于以奠之，精誠允彰。
神其享止，惠我無疆。
紹興享先農十一首·終獻用《正安》。
作者：郊廟朝會歌辭
朝代：宋

殽核維旅，酒醴維馨。
于再于三，禮則有成。
紹興享先農十一首·迎神用《靜安》。
作者：郊廟朝會歌辭
朝代：宋

猗歟田祖，粒食之宗。
世世仰德，青壇載崇。
時惟后稷，躬稼同功。
作配並祀，以詔無窮。
紹興享先農十一首·送神用《靜安》。
作者：郊廟朝會歌辭
朝代：宋

神之來止，風駛雲翔。
神之旋歸，有迎有將。
歌以送之，磬筦鏘鏘。
何以惠民，豐年穰穰。
紹興享先農十一首·酌獻用《禧安》。
作者：郊廟朝會歌辭
朝代：宋

蠲滌醆斝，巾帨而升。
挹彼注茲，酒醴維清。
洋洋在上，享于克誠。
神其孚佑，以厚民生。
紹興享先農十一首·飲福用《禧安》。
作者：郊廟朝會歌辭
朝代：宋

幽明位異，施報理同。
克恭明神，降福乃豐。
我膺受之，來燕來崇。
豈伊專饗，于彼三農。
紹興以後時享二十五首·亞、終獻用《文安》。
作者：郊廟朝會歌辭
朝代：宋

觀德宗祏，奕世烈光。
有嚴祀典，粵循舊章。
樂諧九變，獻舉重觴。
燕娭如在，戩穀穰穰。
紹興以後時享二十五首·仁宗室酌獻用《美成》。
作者：郊廟朝會歌辭
朝代：宋

至哉帝德，乃聖乃神。
恭己南面，天下歸仁。
歷年長久，垂裕後人。
祀修舊典，寶命維新。
紹興以後時享二十五首·僖祖室酌獻用《基命》。
作者：郊廟朝會歌辭
朝代：宋

於穆文獻，自天發祥。
肇基明命，錫羨無疆。
子孫千億，宗社靈長。
神之格思，如在洋洋。
紹興以後時享二十五首·光宗室用《大和》。
作者：郊廟朝會歌辭
朝代：宋

維宋洽熙，帝繼于理。
萬姓厚生，三辰順軌。
對時天休，以燕翼子。
肅唱和聲，神其有喜。
紹興以後時享二十五首·初獻盥洗用《正安》。
作者：郊廟朝會歌辭
朝代：宋

恪恭祀典，涓選休成。
設洗致潔，直于東榮。
嘉觴祗薦，明德惟馨。
祖考來格，享茲孝誠。
紹興以後時享二十五首·升殿用《正安》。
作者：郊廟朝會歌辭
朝代：宋

冠佩雍容，時惟上公。
享于清廟，陟降彌恭。
籩豆靜嘉，粢盛潔豐。
孝孫有慶，萬福來同。
紹興以後時享二十五首·哲宗室酌獻用《重光》。
作者：郊廟朝會歌辭
朝代：宋

於皇濬哲，遹駿有聲。
率時昭考，丕顯儀刑。
功光大業，道協三靈。
永綏厥後，來燕來寧。
紹興以後時享二十五首·太宗室酌獻用《大定》。
作者：郊廟朝會歌辭
朝代：宋

明明在上，時維太宗。
允武允文，丕基紹隆。
於肅清廟，昭報是豐。
皇靈格思，福祿來同。
紹興以後時享二十五首·太祖室酌獻用《皇武》。
作者：郊廟朝會歌辭
朝代：宋

赫赫藝祖，受天明命。
威加八紘，德垂累聖。
祀事孔明，有嚴笙磬。
對越在天，延休錫慶。
紹興以後時享二十五首·奉俎用《豐安》。
作者：郊廟朝會歌辭
朝代：宋

王假有廟，子孫保光。
奉牲以告，玉俎膏香。
專精厲意，神其迪嘗。
休承靈意，申錫無疆。
紹興以後時享二十五首·孝宗室用《大倫》。
作者：郊廟朝會歌辭
朝代：宋

聖人之德，無加於孝。
思皇孝宗，履行立教。
始終純誠，非曰笑貌。
於萬斯年，是則是傚。
紹興以後時享二十五首·宣祖室酌獻用《天元》。
作者：郊廟朝會歌辭
朝代：宋

天啟炎曆，集我大命。
長發其祥，篤生上聖。
夷亂芟荒，乾坤以定。
時祀聿修，孝孫有慶。
紹興以後時享二十五首·徹豆用《興安》。
作者：郊廟朝會歌辭
朝代：宋

禮備樂成，物稱誠竭。
相維辟公，神人以說。
歌雍一章，諸宰斯徹。
天子萬年，無競維烈。
紹興以後時享二十五首·徽宗室酌獻用《承元》。
作者：郊廟朝會歌辭
朝代：宋

天錫神聖，徽柔懿恭。
垂衣拱手，遵制揚功。
配天立極，體道居中。
佑我烈考，萬福攸同。
紹興以後時享二十五首·文舞退、武舞進用《正安》。
作者：郊廟朝會歌辭
朝代：宋

肅肅清廟，於顯維德。
我祀孔時，我奏有翼。
秉翟載駿，有來干戚。
神之燕娭，休祥允格。
紹興以後時享二十五首·欽宗室酌獻用《端慶》。
作者：郊廟朝會歌辭
朝代：宋

於皇欽宗，道備德宏。
允恭允儉，克類克明。
孝遵前烈，仁翊函生。
歆茲肆祀，永燕宗祊。
紹興以後時享二十五首·真宗室酌獻用《熙文》。
作者：郊廟朝會歌辭
朝代：宋

於穆真皇，維烈有光。
丕承二后，奄奠萬方。
威加戎狄，道格穹蒼。
歆時禋祀，降福無疆。
紹興以後時享二十五首·神宗室酌獻用《大明》。
作者：郊廟朝會歌辭
朝代：宋

於昭神祖，運撫明昌。
肇新百度，克配三王。
遐荒底績，聖武維揚。
永言執競，上帝是皇。
紹興以後時享二十五首·英宗室酌獻用《治隆》。
作者：郊廟朝會歌辭
朝代：宋

炎基克鞏，赫赫英宗。
紹休前烈，仁化彌隆。
篤生聖子，堯湯比蹤。
烝嘗萬世，福祿來崇。
紹興以後時享二十五首·送神用《興安》。
作者：郊廟朝會歌辭
朝代：宋

霜露既降，時思展禋。
在天之御，睠然顧歆。
樂成禮備，言歸靡停。
既安既樂，福祿來成。
紹興以後時享二十五首·高宗室用《大德》。
作者：郊廟朝會歌辭
朝代：宋

於皇時宋，自天保定。
高宗受之，再僕景命。
紹開中興，翼善傳聖。
何千萬年，永綏厥慶。
紹興以後祀五方帝六十首·亞、終獻用《文安》。
作者：郊廟朝會歌辭
朝代：宋

盥爵奠斝，載虔載恭。
籩豆靜嘉，於樂鼓鍾。
禮備三獻，神具醉止。
孰顯神德，揚光紛委。
紹興以後祀五方帝六十首·亞、終獻用《文安》。
作者：郊廟朝會歌辭
朝代：宋

羽觴更陳，厥味清凉。
飲之不煩，又有蔗漿。
夜未艾止，明星浮浮。
願言妥靈，靈兮淹留。
紹興以後祀五方帝六十首·亞、終獻用《文安》。
作者：郊廟朝會歌辭
朝代：宋

肅成萬物，泬寥其秋。
惟茲祀事，戾止靈斿。
酌獻具舉，典禮是求。
冀福斯民，黍稷盈疇。
紹興以後祀五方帝六十首·亞、終獻用《文安》。
作者：郊廟朝會歌辭
朝代：宋

萬彙揫斂，時惟冬序。
蠢爾黎氓，入此室處。
酌獻告神，禮以時舉。
頼此陰騭，民有所怙。
紹興以後祀五方帝六十首·亞、終獻用《文安》。
作者：郊廟朝會歌辭
朝代：宋

貳觴具舉，承神嘉虞。
神具醉止，眷焉此都。
我歲方新，我畝伊殖。
時暘時雨，繄神之力。
紹興以後祀五方帝六十首·升殿用《正安》。
作者：郊廟朝會歌辭
朝代：宋

在國之東，有壇崇成。
節以和樂，式降式登。
潔我珮服，璆琳鏘鳴。
匪壇斯高，曷妥厥靈。
紹興以後祀五方帝六十首·升殿用《正安》。
作者：郊廟朝會歌辭
朝代：宋

昧爽昭事，煌煌露光。
滌溉蠲潔，容儀肅莊。
牲肥酒旨，薦此芬芳。
降陟有序，禮無越常。
紹興以後祀五方帝六十首·升殿用《正安》。
作者：郊廟朝會歌辭
朝代：宋

民生地中，動作食息。
與我周旋，莫匪爾極。
捕鰈東海，搴茅南山。
彼勞如何，矧升降間。
紹興以後祀五方帝六十首·升殿用《正安》。
作者：郊廟朝會歌辭
朝代：宋

素猋諧律，西顥墮靈。
肇復元祀，晨煬肅清。
下土層陔，嘉薦芳馨。
以御蕃祉，介我西成。
紹興以後祀五方帝六十首·升殿用《正安》。
作者：郊廟朝會歌辭
朝代：宋

除地國南，有基崇崇。
載陟載降，式虔式恭。
燎煙既燔，黻冕斯容。
神如在焉，肆予幽通。
紹興以後祀五方帝六十首·太昊氏位奠幣用《嘉安》。
作者：郊廟朝會歌辭
朝代：宋

卜歲之初，我迎春祗。
孰克侑饗，曰古宓戲。
於皇宓戲，萬世之德。
再拜稽首，敢愛斯璧。
紹興以後祀五方帝六十首·太昊酌獻用《祐安》。
作者：郊廟朝會歌辭
朝代：宋

五德之王，誰實始之。
功括造化，與天無期。
酌我清酤，盥獻載飭。
神鑒孔饗，天子之德。
紹興以後祀五方帝六十首·奉俎用《豐安》。
作者：郊廟朝會歌辭
朝代：宋

有牲在滌，從以騂牡。
或肆或將，有潔其俎。
神嗜飲食，飶飶芬芬。
莫腆于誠，神其顧歆。
紹興以後祀五方帝六十首·奉俎用《豐安》。
作者：郊廟朝會歌辭
朝代：宋

洽禮既陳，諧音具舉。
有滌斯牲，孔碩爲俎。
維帝居歆，介我稷黍。
樂哉有秋，繄神之祜。
紹興以後祀五方帝六十首·奉俎用《豐安》。
作者：郊廟朝會歌辭
朝代：宋

王曰欽哉，無愛斯牲。
登我元祀，亦有皇靈。
以將以享，或剝或烹。
大夫之俎，天子之誠。
紹興以後祀五方帝六十首·奉俎用《豐安》。
作者：郊廟朝會歌辭
朝代：宋

辰牡孔碩，奉牲以告。
祕祝非祈，豐年宜報。
至意昭徹，交乎神明。
降福穰穰，用燕羣生。
紹興以後祀五方帝六十首·奉俎用《豐安》。
作者：郊廟朝會歌辭
朝代：宋

靈兮安留，煙燎既升。
有碩其牲，有俎斯承。
匪牲則碩，我德惟馨。
緩節安歌，庶幾是聽。
紹興以後祀五方帝六十首·少昊氏位奠幣用《嘉安》。
作者：郊廟朝會歌辭
朝代：宋

西顥肅清，羣生茂遂。
有嚴報典，孔明祀事。
珪幣告虔，神靈燕喜。
賚我豐年，以錫民祉。
紹興以後祀五方帝六十首·少昊氏位酌獻用《祐安》。
作者：郊廟朝會歌辭
朝代：宋

沆碭西顥，功載萬世。
乘金宅兌，侑我明祀。
嘉觴布蘭，牲玉潔精。
神之燕虞，肅用有成。
紹興以後祀五方帝六十首·有熊氏位奠幣用《嘉安》。
作者：郊廟朝會歌辭
朝代：宋

維有熊氏，以土勝王。
其後皆沿，茲德用壯。
黼黻幅舄，裳衣是創。
幣之玄纁，對此昭亮。
紹興以後祀五方帝六十首·有熊氏酌獻用《祐安》。
作者：郊廟朝會歌辭
朝代：宋

昔在綿邈，有人公孫。
登政撫辰，節用良勤。
所蓄既大，所行宜遠。
載其華罇，從以簫管。
紹興以後祀五方帝六十首·白帝奠玉幣用《嘉安》。
作者：郊廟朝會歌辭
朝代：宋

惟時素秋，肇舉元祀。
禮備樂作，降登有數。
洋洋在上，神既來止。
神之格思，錫我繁祉。
紹興以後祀五方帝六十首·白帝酌獻用《祐安》。
作者：郊廟朝會歌辭
朝代：宋

徂商肇祀，靈蓋孔饗。
恭承嘉禧，湛澹秬鬯。
監此馨香，靈其安留。
疇惠下民，匪靈之休。
紹興以後祀五方帝六十首·神農氏奠幣用《嘉安》。
作者：郊廟朝會歌辭
朝代：宋

練以纁黄，有篚將之。
肸蠁斯答，有神昭之。
維神於民，實始貨食。
歸德報功，敢怠王國。
紹興以後祀五方帝六十首·神農氏酌獻用《祐安》。
作者：郊廟朝會歌辭
朝代：宋

猗歟先農，肇茲黍稷。
既殖既播，有此粒食。
秬鬯潔清，彝罇疏冪。
竭我瑶斝，莫報嘉績。
紹興以後祀五方帝六十首·赤帝奠玉幣用《嘉安》。
作者：郊廟朝會歌辭
朝代：宋

太微呈祥，炎德克彰。
佑我基命，格于明昌。
一純二精，有嚴典祀。
于以奠之，以介繁祉。
紹興以後祀五方帝六十首·赤帝酌獻用《祐安》。
作者：郊廟朝會歌辭
朝代：宋

四月維夏，兆于重離。
帝執其衡，物無癘疵。
於皇帝功，思樂旨酒。
奠爵既成，垂福則有。
紹興以後祀五方帝六十首·送神用《高安》。
作者：郊廟朝會歌辭
朝代：宋

忽而來兮，格神鴻休。
忽而往兮，神不予留。
神在天兮，福我壽我。
千萬春兮，高靈下墮。
紹興以後祀五方帝六十首·送神用《高安》。
作者：郊廟朝會歌辭
朝代：宋

沆碭白藏，順成萬寶。
有來德馨，於昭神妥。
露華晨晞，飈馭聿還。
介我嗣歲，澤均幅員。
紹興以後祀五方帝六十首·送神用《高安》。
作者：郊廟朝會歌辭
朝代：宋

神來何從，馺然靈風。
神去何之，杳然幽蹤。
伊神去來，霧散雲烝。
獨遺休祥，山崇川增。
紹興以後祀五方帝六十首·送神用《高安》。
作者：郊廟朝會歌辭
朝代：宋

靈不肯留，沛兮將歸。
玉節猋逝，翠旗並馳。
顧瞻佇立，悵然佳期。
蹇千萬年，無斁人斯。
紹興以後祀五方帝六十首·青帝奠玉幣用《嘉安》。
作者：郊廟朝會歌辭
朝代：宋

物之熙熙，胡爲其然。
蒙神之休，迺敢報旃。
有邸斯珪，有量斯幣。
于以奠之，格此精意。
紹興以後祀五方帝六十首·青帝酌獻用《祐安》。
作者：郊廟朝會歌辭
朝代：宋

百末布蘭，我酒伊旨。
酌以匏爵，洽我百禮。
帝居青陽，顧予嘉觴。
右我天子，宜君宜王。
紹興以後祀五方帝六十首·高陽氏位奠幣用《嘉安》。
作者：郊廟朝會歌辭
朝代：宋

飈馭雲蓋，神之顧歆。
丕昭禮容，發揚樂音。
祀事既舉，仰當神心。
申以嘉幣，式薦誠諶。
紹興以後祀五方帝六十首·高陽氏酌獻用《祐安》。
作者：郊廟朝會歌辭
朝代：宋

十月納禾，民務藏蓋。
不有神休，民罔攸頼。
孟冬之吉，禮行不昧。
神降百祥，昭著蓍蔡。
紹興以後祀五方帝六十首·黄帝奠玉幣用《嘉安》。
作者：郊廟朝會歌辭
朝代：宋

萬櫝之寶，一絇之絲。
孕之育之，誰爲此施。
歸之后神，神曰何爲。
不宰之功，蕩然四垂。